text:
Barna- og ungdómsdeildin
Við stuttliga og hugnaliga spælinum, savnast børn um fótbóltin við á Tórsvølli og Eysturvølli. Okkara barna- og ungdómsfótbóltur hevur sera nógv at siga fyri okkum sum felag, og vit vaksa so hvørt sum tíðin gongur.
Í kappingarárinum 2016 bjóða vit hesi liðini at leika við:
- U6 Børn
- U8 Gentur
- U8 Dreingir
- U10 Gentur
- U10 Dreingir
- U12 Gentur
- U12 Dreingir
- U14 Dreingir
- U16 Dreingir
- U18 Dreingir
Hóast felagið hevur fá ár á baki, so arbeiða vit málrætta fyri at skapa góðar karmar og umstøður til børn og ung at leika fótbólt, samtundis sum at vit vilja veita dygdargóða venjing til øll børn.
Umframt Høvuðsungdómsvenjara, eru venjarar knýttir at øllum liðum, og hesir hava eisini luttikið á venjaraskeiðum hjá FSF.


c: text/html

text:
Ganga grýlu longu í januar
Skrivað hevur Búi Tyril 29.12.2016 - 17:20
Ásannast má at 2016 sum heild hevur roynst stak væl fyri fiski- og alivinnnuna, hóast óvissa kastar skuggar yvir framtíðar útlit, og vinnan stúrir fyri at ein hóttandi grýla skjótt fer at trína fram: uppboðssøla av øllum fiskirættindum.
Ongantíð í søguni hava føroyingar sum nú havt viðgongd í útflutningi av fiskavørum, og 2016 stendur til at sláa øll met frá farnum árum. Tøl frá Hagstovu Føroya vísa at hesin útflutningur teir fyrstu 10 mánaðirnar í ár fór langt upp um tær 5,384 milliardir krónur í virði sum avskipað varð fyri tíðarskeiðið januar-oktober 2015. Talan er tilsamans um eina øking upp á 993 milliónir kr. fyri hetta 10-mánaða tíðarskeiðið í ár samanborið við í fjør. Av teimum 6,181 mia. kr. sum útflutt er fyri í januar-oktober 2016, stendur alifiskur næstan fyri helvtini, meðan uppsjóvarfiskur umboðar millum ein fjórðing og ein fimting, og botnfiskur íroknað flundrufisk millum ein fimting og ein sættapart; restin er annað, herundir skeljafiskur.
Sjálvandi verður latið væl at innan tær vinnur ið hava staðið seg so væl. Lønirnar hava eisini verið góðar og greitt er at nógv avleitt virksemi er, og tað samlaða búskaparliga avkastið av øllum hesum er trivaligt. Hinvegin er óvissan í mun til tað vinnupolitiska umhvørvið samstundis vaksin til eina marru sum ikki kann annað enn spenna bein fyri langtíðar planlegging og forða fyri endurnýgging av fiskiflotanum.
Ein sólskinssøga her er tó keypið hjá Framherja av nótaskipinum Torbas úr Noregi, sum kemur inn í flotan fyri Høgaberg. Talan er um nýggjasta skip í uppsjóvarflotanum, bygt fyri umleið tveimum árum síðani, optimerað til at fáa hægstu dygd, og hægsta prís, burtur úr makreli, nakað ið krevur atgongd til marknaðir sum Japan, har norðmenn leingi hava staðið sterkir.
Les meira: http://www.fiskivinnan.com/2016/12/ganga-grylu-longu-i-januar.html#more
Mynd: Flaggskrýddur Torbas fyri umleið tveimum árum síðani (Kystmagasinet)

robotstxt: allowed

filter: keep


text:
Steinar Patursson
12.08.2017 - 15:04
Ítróttur > Ítróttur > Fótbóltur
Fyrsta umfar í Premier League byrjaði í gjár, men tað er í dag, at kappingin av álvara verður skotin í gongd.
Sjey dystir eru á skránni í dag, og fyrsti dysturin er longu spældur. Hann var millum Watford og Liverpool, og hann endaði við javnleiki 3-3.
Um fyrstu tveir dystirnir í ár skulu geva nakrar ábendingar um komandi kappingarár, so verður ivaleyst talan um eitt spennandi ár, tí báðir dystirnir hava verið fullir í spenningi og ikki minst málum.
Arsenal vann 4-3 á Leicester í gjár í einum spennandi og dramatiskum dysti, og dysturin millum Watford og Liverpool endaði við 3-3 javnleiki í dag, har liðini skiftust um at vera á odda, til Britos javnaði fyri Watford í evstu løtu.
Dystarskráin restina av degnum sær soleiðis út:
Kl. 15:00
Chelsea - Burnley
Crystal Palace - Huddersfield Town
Everton - Stoke City
Southampton - Swansea City
West Brom - AFC Bournemouth
Kl. 17:30
Brighton & Hove - Manchester City
Seinastu dystirnir í fyrsta umfari verða spældir í morgin. Teir eru:
Kl. 13:30
Newcastle - Tottenham
Kl. 16:00
Manchester United - West Ham


text:
FLØTUR: TEIR ERU FARNIR AT STOYPA
Týsdagin vitjaðu skúlastýrislimir byggiplássið úti á Fløtum. Teir hjá byggisamtakinum Articon/Búsetur eru farnir at stoypa, ítróttarhøllin við 6 m høgu veggjunum tekur skap. Longu nú ber til at fáa kenslu av, hvussu stórur bygningurin verður.
Uttanumøkið er nærum liðugt, rennibreytin er gjørd, og sátt er í, har grasið skal vaksa. Í mánaðarskiftinum februar-mars verður farið at gróðurseta trø og runnar, so tá ið nýggi stásiligi skúlin stendur liðugur á sumri 2020, eru allar slóðir eftir stóra byggiplássið burtur.
Byggingin heldur
tíðarætlanina, so vánirnar um at flyta inn í augustmánað 2020 eru góðar.


text:
fundur við lesandi/útisetar í Aberdeen 21.november Vit vilja fegin bjóða tykkum til tiltak við heitinum Førleiki í Útlegd. Vit eru serliga áhugað í at hava eitt orðaskifti, sum kann geva okkum nakrar ábendingar um, hvørja fatan lesandi og útisetar hava av vinnulívinum og samfelagnum sum heild eftir at hava búð í einum øðrum landi. Tiltakið er í sambandi við eina verkætlan við sama navni, stuðla av Tórshavnar Kommunu, Mentamálaráðnum og Eik, sum snýr seg um samleikar, hugburðar og framtíðarætlanir hjá føroyskum lesandi og útisetum í Bretlandi.
Skrá Áki Johansen, sendifólk í London bjóðar vælkomin. Rógvi Absalonsen, starvslesandi, greiðir frá um verkætlanina "Førleiki í útlegd". Marita Rasmussen, stjóri á Vinnuhúsinum, greiðir frá hvat vinnulívið hevur at bjóða. Vit vóna at hava umboð frá Tórshavnar Kommunu við til tiltakið, men av tí at kommunuval verður 12. november er hetta enn heldur óvist.
Síðani verður orðaskifti við kjakspurninginum: hvat er eitt spennandi og lokkandi vinnulív?
Stað: Hilton Treetops, Springfield Road, Aberdeen AB15 7AQ Dagfesting: 21. november Tíð: kl. 17.00 - 20.00
Bussur koyrir úr miðbýnum til hotellið kl 16.15 og aftur aftaná tiltakið, sum væntandi endar kl. 20. Vit skulu siga tykkum nærri frá um hetta.
Tiltakið verður skipað bæði sum ein formligur fundur og síðani sum ein óformlig hugnaløta við ábiti og drekka, har høvi verður at tosa saman um evnið. Tað hevði hjálpt sera nógv, um tit tekna tykkum til tiltakið við at senda ein teldupost til rogvia@mfa.fo ella við at ringja á nummar 07976 471807 áðrenn týsdagin 18. november.
Vit vóna at fáa eitt áhugavert og hugnaligt kvøld.


text:
Altjóða ársfrágreiðingin hjá Amnesty International 2016/17:
Hatskur retorikkur setur politisku dagskránna
’The State of the World’s Human Rights’, er heitið á ársfrágreiðingini, sum er mest umfatandi greiningin av mannarættindastøðuni kring heimin. Í frágreiðingini verður ljós varpað á mannarættindastøðuna í 159 londum. Niðurstøðan er, at hatskur retorikkur setur í løtuni politisku dagskránna í Evropa, USA og í øðrum pørtum av heiminum. Og hesin “vit ímóti teimum” retorikkur er vandamikil og minnir okkum á eina døkka fortíð.
Sambært Amnesty International var 2016 árið, har tað var “vit ímóti teimum”. Tað var árið, tá leiðarar skýrdu ávísar bólkar at vera ein hóttan ímóti tjóðunum. Um hetta rákið heldur fram og enn fleiri lond velja at traðka á vunnin rættindi í navninum av tjóðartrygd, so er grundarlagið fyri altjóða mannarættindum hótt.
Amnesty ávarar ímóti, at 2017 kann vísa seg at gerast eitt ár, har ruðuleiki valdar, og har tær sterkastu tjóðirnar fara at fylgja nationalum áhugamálum og velja at síggja burtur frá fyrimununum við altjóða samstarvi, og hetta fer at skapa eina vandamiklari heimsskipan.
Tak frágreiðingina niður og les meira um mannarættindastøðuna 2016 her.
Tí tá ein filipinskur forseti eggjar fólkum at drepa rúsevnismisnýtarar, tá ein turkiskur forseti fonglsar atfinningarsom fjølmiðlafólk, tá Trump lýsir allar meksikanar at vera kriminellar, og tá ein donsk stjórn hevur sett sær fyri, at gera umstøðurnar hjá menniskjum, sum søkja friðskjól í Danmark so ótoliligar sum gjørligt, so er talan um útsøgnir sum spjaða heldur enn savna, og sum skapa ein heim, har tað eru “vit ímóti teimum”. Og hetta er ein meira ótryggur heimur, meinar Amnesty International.
Les um støðuna í einstøðu londunum her.
2016 var eisini árið, tá stórir partar av Aleppo vórðu javnaðir við jørðina. Sjúkrahús og skúlar í Yemen vórðu bumbað. Rohingya-fólkið í Myanmar varð útsett fyri brutalum álopum. Bygdir í Darfur vórðu álopnar við kemiskum vápnum, og atfinningarsamar røddir í Turkalandi, Kina og Bahrain vórðu fongslaðar.
Danmark fær atfinningar
Sambært Trine Christensen, sum er aðalskrivari í donsku deildini hjá Amnesty, eru tað politikkararnir sum hava høvuðsábyrgdina. Tá politikkarar brúka niðurbrótandi orðingar um samfelagsskipanir og stovnar, sum t.d. dómstólarnar, frælsu fjølmiðlarnar og rættin at skipa seg í einum frælsum samfelag, og tá londini venda sær ímóti sær sjálvum og verja mørk og snævur áhugamál, so er talan ikki bert um orð, men ítøkiligar gerðir, sum hava álvarsamar avleiðingar.
Í ársfrágreiðingini fær Danmark harðar atfinningar fyri m.a. at hava steðgað árligu móttøkuni av 500 kvotaflóttafólkum og fyri at leingja freistina fyri at fáa familjusameining upp í trý ár.
»Fremsta vónin fyri framtíðina eru vit vanligu fólk, sum mugu taka frástøðu frá harða retorikkinum, sum er partur av gerandisprátinum ímillum okkum. At vit velja at siga “nei, ikki í mínum navni. Eg ynski ikki ein heim, sum er uppbýttur í ‘vit og tey’”, sigur Trine Christensen aðalskrivari í Amnesty Danmark.
“Men hetta merkir ikki, at vit ikki skulu siga okkara hjartans meining. At vit ikki skulu tora at lata eina hugsan útfordra eina aðra hugsan. Men hetta merkir, at vit skulu tosa virðiliga og byggja okkara grundgevingar á eina grundleggjandi virðing fyri einstaka menniskjanum og grundleggjandi rættindunum hjá hvørjum einstøkum”, leggur Katrin á Neystabø, aðalskrivari í Amnesty Føroya Deild afturat.
Í samband við at Amnesty International í dag almannakunngerð ársfrágreiðingina heitir felagsskapurin á fólk kring heimin um ikki at lata ótta og hatur máa burtur sjónina um eitt samfelag, har vit eru javnsett.
Um vit øll, hvør í sínum lagi, taka stig til at verja okkara grundleggjandi rættindi, so kunnu vit venda rákinum.


text:
Býráðsfundur 24. september 2015 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Hallur Ellingsgaard, Karl Rasmussen og Arnfinn Langgaard og Katrin Absalonsen.
1.
J. nr. 15/00569: Útbygging av bygninginum hjá Sp/f Steinamørk.
2xJ Bygging søkir vegna Sp/f Steinamørk um bggiloyvi til útbygging av bygninginum á matr. nr. 80e í Søldarfirði.
Í samband við umsóknina, hevur Sp/f Steinamørk og bæði grannin sunnan fyri og grannin norðan fyri gjørt semju um marknaumskipan av matriklunum og ber hetta við sær, at loyvi verður givið smb. ásetingunum í byggisamtyktini fyri Runavíkar kommunu. Umsóknin hevur eisini verið hjá Landsverk til viðgerðar.
-Byggi- og býarskipanarnevndin hevur á fundi 16/9-2015 mælt til at játtað byggiloyvi treytað av, at jarðarviðurskiftini eru komin uppá pláss.
-Býráðið hevur á fundi 24/09-2015 samtykt at taka undir við tilmælinum frá Byggi- og býarskipanarnevndini.
2.
J. nr. 14/00626: Ásetan av fíggarkarminum fyri 2016 fyri Runavíkar kommunu.
Fíggjarnevndin mælir til at áseta fíggjarkarmin fyri 2016 soleiðis:
Skattaintøkur 170,5 mió.
Fíggjarkostn. 16,0 mió.
Rakstur 133,0 mió.
Íløgur 21,5 mió.
-Býráðið hevur á fundi 24/09-2015 samtykt at taka undir við tilmælinum frá fíggjarnevndini.


text:
Skála róðrafelag/Skálanevndin
skipa fyri
Nýggjárshaldi á Skála
31.12.2010 – 01.01.2011
Kl. 22,00 Kirkjugongd – Guðstænasta við Símun P. Jacobsen
Kl. 23,00 Kyndlagongd - frá Kirkjuni og niðan í Høllina, faklar vera útflýggjaðir (uml. 50 faklar)
Kl. 23,30 Bálið verður tendrað
Kl. 24,00 Stórt felags fýrverk
Kl. 00,30 Farið verður inn í høllina, har borðreitt verður við suppu, kaffi/te og køkum
Bárður Kass Nielsen heldur nýggjársrøðu.
Felagssangur
Undirhald v/ lokalum kreftum
Føroyskur og enskur dansur
Skálkar v/ Hallur Mikkelsen, Hans Jacob Kollslíð, Hans Petur Olsen og Gunnlaugur Sighvatsson spæla.
Øll hjartaliga vælkomin, bæði gestir og bygdarfólk
Møtið fjølment !


text:
Var til konsert við Teiti í Norðurlandahúsinum gjárkvøldið. Hann byrjaði stillførur og næstan umberandi við sanginum The Singer, sum eftir seinastu fløguna er vorðin eyðkennissangur, tíðarleyst sveimandi signaturur, uttan fylgispæl. Her standi eg við mínum sangum, ein dandy í selum - I sing to be loved.
Og kærleikin millum sangara og áhoyrara stóð sum telgdur í luftini. Ein hjartanemandi konsert við elskuligum sangum, sum hóast fittir, goyma ein stillføran ótta, ið lúrir ófrættakendur beint undir yvirflatuni. Sangir um gentur á bygd og bussar í Havn, sum aldri koma. Ein stillur desperado, ið bíðar eftir at fólkið vaknar, ikki bara í Austin, men eisini í Peking.
Bestu sangir tyktist mær The Legendary Afterparty, Havnin er ein lítil bygd og Great balls of fire. Felags fyri hesar sangir var hin stilla desperasjónin, handan fittu orðini og reina sangin, ið er um at krakkelera. Sangir við kanti, sangir, ið bjóða av, tí teir eru uppi móti nøkrum størri og universellum.
The Legendary Afterparty er minnissangur av gólvinum á einum motelli í Austin, Texas, har Teitur og Chris Whitley tøma ein sixpack. Frálík desperadosøga, sum kanska fær kultstatus.
Havnin er ein lítil bygd lýsir ein enn hvassari desperado undir penu yvirflatuni í Havn, har sjálvt banniorð sleppa við.
Great Balls of Fire varð framførdur við eini sovorðnari innliving, at tað tyktist sum Doors og Jim Morrison gingu aftur og trúnaðu fram á pallinum í Norðurlandahúsinum. Hetta var ein greið og egin heilsan til fyrst Riders on the Storm, síðani Light my Fire og at enda rammusangin sjálvan – rock’n’roll klassikaran Great Balls of Fire hjá Jerry Lee Lewis.
Ein frálík konsert, við einum sjáldsama víðsýntum føroyskum sangara og yrkjara. So víðsýntur, at hann ger føroyska bygdasligheit til eitt universelt og alment fyribrigdi á støði við Steve Earle og Bruce Springsteen. Her hendir svarta einki!
Minnist, at Teitur gekk í Eysturskúlanum og lurtaði eftir Jayhawks, Grant Lee Buffalo og Counting Crows. Seinni møttu vit honum og Rupert Hine í Kalifornia. Tað var fyri fimm árum síðani. Minnist enn at eg skrivaði í ferðadagbókina um eina sangin “Hann hevur Paul Simon karat.” Orðini standa enn.
Frá Universal-umboðskvinnuni fyri fimm árum síðani fingu vit nýkomnu fløguna Poetry & Aeroplanes, sum eg ikki mátti spæla í Útvarpinum, tí hon var bara ætla amerikanska marknaðinum. Heimkomin, byrjaði Listastevnan og Catja Cardenal úr Nikaragua bleiv so fegin um hesa fløguna hjá Teiti, at hon fekk hana til gávus. Soleiðis endaði mín fyrsta Teitur-fløga í Nikaragua.
Sum ein áhoyrari longu í morgun skrivar á MySpace: Takk fyri eina feita konsert, Teitur!


text:
Loki á Skála átti eina ognarmørk fyri innan Gjógv; hann og sonur hansara, sum æt Borgarin, vóru seyðatjóvar. Teir vóru so óhepnir einaferð, at teir vóru sæddir í slíkum lógleysum yrki og síðani meldaðir av bæði skálamonnum og gronnum úr øðrum bygdum til summartingið á Selatrað og dømdir at verða hongdir.
Ilt var við at gera, tí nú var so langt síðani, at menn vóru dømdir til deyða, at báðir bøðlarnir, ið skuldu vera, vóru deyðir, og eingir menn nevndir út í teirra stað. Heldur ikki var tað nakar, ið hættaði sær undir hesar báðar feðgarnar.
Sostatt vóru eingi onnur ráð enn at døma umaftur. Hesin nýggi dómur skrásetti, at hann av teimum dømdu, ið vildi heingja hin, skuldi sleppa við lívinum.
Hetta helt Loki vera vorðið sum vituga avgerð og helt fyri, at tað hevði eingin nakrantíð spurt, at ein sonur hevði hongt faðir sín. Loki hongdi so Borgaran, son sín, og var leysur, men óðalsmørk hansara fór undir kong. Tað er henda mørkin, sum er tað núverandi kongsfestið í Horni á Skála.
Borgarin varð hongdur á tí gamla heingingarplássinum “norðuri á Gálga”, undir Rossatrøðni. Har er ein stórur steinur, ið losnaður er frá landi. Millum land og klettin varð lagdur ein bjálki; og so høvdu menn ein álitisgálga, sum tað eingin ómakur var við at fara um.
Annars hevði eisini verið siður at heingja brotsmenn oman fyri teir gomlu bøgarðarnar á Selatrað við ein stein, ið enn nevnist Gálgasteinur.
Andreas Weihe: “Søga og søgn”, 1933


text:
Jógvan uttan Geil, slektaður úr Kálgarði, hevði til vana um vetrarkvøldini at ganga niðan í Laðangarð. Ofta, tá ið hann kom heim aftur til sín sjálvs, út um geil, sá hann huldumann standa í túninum; men einki ilt gjørdi hin heidni honum. Tá ið børnini grótu um kvøldini, rópaði Jógvan, sum kom úr Laðangarði, at tey skuldu tiga inni og ikki leika so í, tí hin gamli undir Liðasteini gekk í túninum. So tagdu óvitarnir og tordu ikki at larma. Huldumaðurin var vanur at ganga um kvøldini í niðasta Kálgarð (sum nú sodnhús er) til kálgarðsbóndan, Jógvan, bróður Jógvans uttan Geil. So hendi tað seg einaferð í einum brúdleypi, sum stóð í Kálgarði (sonur Jógvans giftist við einari gentu úr Øravík), at, meðan tey dansaðu um kvøldið, kom huldumaðurin inn í roykstovuna. Høg var roykstovan, men so stórur var hin heidni, at hann legði hendurnar niður á bitan og toygdi seg framyvir. Eina løtu varð hann standandi, fór so avstað og sakaði ongan. Mamma brúðrina, Marjun í Ólavsstovu (í Øravík), var framsíggin. Hon segði frá, at hon sá huldumannin standa fyri durunum í Kálgarði.
Eftirsíðani, helst um vetrarkvøldini, gekk huldumaðurin ofta oman í Kálgarð. Kálgarðsjógvan las altíð aftanlestur, men kom huldumaðurin inn, legði hann bókina frá sær, um enn hann var mitt í lestrinum. Eitt kvøld, sum Jógvan sat og gjørdi bøn, kom hin heidni inn; hin kristni legði bókina frá sær og fór út. Síðan fóru báðir avstað, hin heidni undan og hin kristni aftaná. Nú sigur hin heidni, at hetta er síðsta kvøldið, ið teir finnast báðir. Hin kristni spyr hví. Hann er so gamal, sigur heiðin, og fer nú at doyggja; bert eina tonn hevur hann eftir í heysi. Sjálvur níggjundi hevur hann verið í húsi, men øll eru deyð frá honum, og hann hevur grivið tey; men nú kemur hann sjálvur at liggja rotin inni, tí hann er einsamallur eftir og eingin at grava hann. Eisini segði hann Jógvani, at tey tvey neytini í fjósi hansara góvu onga mjólk av tí, at konufólkini, ið gingu at mjólka teimum, bannaðu so illa. Ikki sóust teir aftur síðani, hin heidni og hin kristni.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Cecilia Eysturdal setti fyri løtu síðani nýtt føroyskt met í 1500 metra frísvimjing á langgeil, tá ið hon á Danish Open 2014 stevnuni í Bellahøj svam teinin uppá 17:51.83. Mona Simonsen átti tað nú fyrrverandi metið á 17:57.61, frá DM í 2009. Samanlagt bleiv Cecilia nr 3 av teimum sum svumu innleiðandi í morgun, og um vit so siga at hini 8 í skjótasta riðli í kvøld svimja skjótari, so endar hon á einum 11. plássi á hesi stevnu. Cecilia svimur fyri Ægir í Klaksvík, besta tíð hjá henni áðrenn hetta var 18:21.37 frá hesi somu stevnu í fjør. Sí úrslitalistan her.
(Cecilia í reyðu Ægir-hettuni á Danish Open 2014. Dan Hjelm eigur myndina)


text:
Í dag byrjar landsins størsta tónleikatiltak
Twisted Sister er høvuðsnavn á fyrsta festivaldegnum, sum eisini bjóðar Byrta, Marius og fleiri.
Í kvøld kl. 20.00 verður fyrsta framførslan á Summar Festivalinum, og fyrsti festivaldagurin bjóðar konsertir til klokkan tvey í nátt.
Veðurstovurnar siga frá góðum veðri í dag og í kvøld. Petur Skeel Jacobsen, sum er veðurmaður í Miðlahúsinum, lovar seinnapartin eitt lot av útsynningi og suðri, turt veður og sólglottar. Og eisini í kvøld verður turt og gott veður.
Stóra navnið á Summar Festivalinum í kvøld er amerikanski rockbólkurin Twisted Sister, sum fer á pallin kl. 22.30. Bólkurin hevur gingið sigursgongd um heimin seinastu árini og verða róstir til skíggja allastaðni, teir spæla.
- Vit spæla allar okkara bestu og kendastu sangir soleiðis, sum fólk vilja hoyra teir. Vit vita, hvørjar sangir fólk lurta mest eftir, og tey fáa teir allar á konsertini í Føroyum, sigur Jay Jay French, sum er gittarspælari í Twisted Sister.
Í kvøld sleppa fólk eisini at uppliva elektropoppbólkin Byrta spæla á Vágsbøi.
- Vit gleða okkum at spæla á Føroya størsta palli, sigur Guðrið Hansdóttir, sum er annar tónleikarin í Byrta.
Í kvøld ber eisini til at hoyra Ingibjørg & Rani, sum hava ársins fyrstu framførslu, Marius, Hans Andrias, Karl Martin og Sámal Ravnsfjall.


text:
Tel. +298 239690
LIBRA útróðrabátur, mál 647
Prísuppskot kr. 900.000,00 | Útróðrarbátur
Upplýsingar um bátin
Er sera væl útgjørdur, væl umsiting og liggur væl í sjónum.
Er útgjørdur við fiskireiðskapi, bæði línu og snellu. Í stýrhúsinum framkomna nautiska útgerð.
Hevur Iveco 370 HK motor frá 2007, og gongur uml. 19 míl. Motorurin hevur koyrt í 1.651 tímar.
Vælkomin at geva boð. Smálutirnir í lýsingini tykjast rættir, men full vissa kann ikki veitast fyri teimum.
Prísuppskot
kr. 900.000,00
Størsta longd (LOA)
10,08 m
Størsta breidd (B)
3,10 m
Bátasmiður
Libra Plast A/S
Framtøkumegi (KW/HK)
370 HK
Hentleikar, sum báturin hevur
Stýrhús
Annað:
Borð við vaski, heitt og kalt vatn. Kókiútgerð
Trygdarútgerð
Annað:
Automatiskur neyðsendari. Halon skipan.
Fiskitól- og reiðskapur
Annað:
4 Oilwind aut. snellur. Uml. 20 stampar av línu.
Onnur viðurskiftir
Hevur hesin bátur tín áhuga?
Gev eitt boð
Fyri at geva eitt boð, skalt tú útfylla eitt oyðublað, og senda tað aftur til okkum. Heinta oyðublaðið niðanfyri.
Heinta
Ókeypis ráðgeving
Vit ráðgeva og vegleiða í sambandi við sølu av fastogn, og hjálpa til, at virðismeta ognina.
Tá heitt verður á okkum hjálpa vit fegin, og tað kostar einki at tosa við okkum.
Lánroknari í samstarvi við Norðoya Sparikassa
Roknari mentur av Beak sp/f í samstarvi við Norðoya Sparikassa
Úrslit
kr. -,-*
At gjalda um mðn.
Norðoya Sparikassi tel. 475 000
*Útrokningin er einans vegleiðandi og gevur tær eina ábending um, hvat mánaðarliga gjaldið verður. Eitt nú er hædd ikki tikin fyri avgreiðslugjaldi, stovningarprovisión, tinglýsing og øðrum kostnaðum.
Vís áhuga
Fyll út oyðublaðið, fyri at fáa meiri kunning og tilfar um ognina.
Hava tygum fleiri spurningar, ert tú vælkomin at ringja til Meklaran á tlf. +298 239690


text:
Tróndur Arge 19.03.2017 (19:33)
Tórður liggur nátt á sjúkrahúsinum
Málverjin hjá B36, Tórður Thomsen, mátti lata seg útskifta longu aftaná eitt lítið korter í dystinum móti KÍ í dag. Hann kendi seg illa og var ikki førur fyri at halda fram.
Trýst á pílin á myndini fyri at síggja samandráttin
Heimasíðan hjá B36 skrivar, talan er helst um okkurt slag av dánilsi. Meðan liðfelagarnir gjørdu seg til reiðar at spæla seinna hálvleik, fór hann við sjúkrabili út á Landssjúkrahúsið at verða kannaður.
Les eisini: Alt um 2. umfar í landskappingini
Har verður eisini sagt, at Tórður Thomsen verður verðandi til observatión í nátt. Dysturin millum B36 og KÍ endaði 1-1. Í samandráttinum sæst støðan, tá Tórður Thomsen verður skiftur út.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Loysing er ikki at spæla við
23. september 2014
Skotska fólkaatkvøðan
Skotska fólkið gjørdi av 18. september 2014, við stórum meirluta, ikki at loysa Skotland frá Bretlandi. Talan var um eitt lagnuval, sum skotar skuldu taka, og vendast kundi ikki aftur til støðuna áðrenn hetta val – eisini uttan mun til úrslitið.
Sjálvstýristilgongdin í Skotlandi hevur verið ein onnur samanborið við Føroyar. Skotar hava ikki havt eina skipaða tilgongd at menna politiskt og búskaparligt sjálvræði. Tí er tað kanska eisini væl forstáiligt, at meirlutin av skotska fólkinunm helt tað verða óamannaverk at loysa nærmast frá degi til dags. Tjóðskaparflokkurin og tess veljarar høvdu sjálvi onki ítøkiligt boð uppá, hvussu samfelagið skuldi innrættast og skipast eftir eina møguliga loysing.
Tað ringasta ein kann gera, tá týðandi avgerðir skulu takast er at grunda hesar avgerðir útilokandi uppá kenslur og ikki vit, skil og fakta.
Ein meiningarkanning millum skotar áðrenn fólkatkvøðuna vísti, at 17% søgdu seg flyta ella flýggja av landinum, um so var, at ein meirluti gjørdist fyri loysing, svarandi til 700.000 fólk. Hetta eru skelkandi avleiðingar, sum vit í Føroyum kunnu gera okkum nakrar tankar um og taka til okkum.
Sjálvstýristilgongdin í Føroyum
Føroyar hava síðan 1948 haft eina heimastýrislóg, sum vit hava brúkt til at yvirtaka málsøkið (eftir búskaparligum gjaldsevni) og tað er okkum meira og minni frítt fyri at virka sum ein sjálvstýrandi politiskt og búskaparlig tjóð. Danir forða okkum heldur ikki í at taka loysingina fult út – hetta er upp til Føroya fólk at taka avgerð um.
Í løtuni eru samlaðu beinleiðis útreiðslurnar, sum danir gjalda til Føroya umleið 1 milliard.kr., svarandi til 20% av samlaðu fíggjarlógini. Ein loysing vildi havt við sær, at føroyingar sjálvir skulu rinda hesar útreiðslur og røkt nýggj málsøki, so skjótt sum vit høvdu tikið loysingina, umframt at gjalda hundratals milliónir árliga fyri føroyingar, sum lesa í eitt nú Danmark. Tá vit ikki høvdu búskaparliga klára at fylt uppaftur eitt slíkt peningadren í búskapinum eftir eina loysing, so vildi hetta rakt vælferðina álvarsliga.
Ein loysing vil sostatt hava við sær eina katastrofu fyri allar føroyingar, so leingi, sum so nógv vantar í, til at vit kunnu gerast ein sjálvberandi búskapur og vilja vera eitt kappingarført samfelag í Evropa, herundir Norðanlondunum.
Rákið innan altjóða samstarv
Tað kann tykjast sera løgið, at tað eru rørslur ymsa staðnis í heiminum og eisini í Føroyum, sum virka beint móti rákinum at samstarva og vera saman við øðrum, og gerast stór og sterk. Henda sameining millum lond snýr seg m.a. um at skapa betri grundarlag fyri menning og vøkstri í einum landi ella øki, herundir fremja samhandil – og størri og sterkari londini ella økini eru, jú betri.
Føroyar eru eitt sera lítið land, sum ikki uttan víðari og við verandi fólkagrundarlagi megnar eina menning á hædd við onnur stór lond og felagsskapir uttan at vera í einum størri felagsskapi. Hesin felagsskapur, vit so skilagott hava valt, eitur Ríkisfelagsskapurin.
Tað er eitt neyvt samanhang millum støddina á einum landi og politiska og búskaparliga handlikraft, og møguleikarnir fyri at hava eitt samfelag í kappingarførari menning. Tí er tað ein stórur fyrimunur, at føroyingar í Ríkisfelagsskapinum ókeypist kunnu brúka almennar tænastur, t.d. tá vit senda ungfólk Danmarkar at lesa.
Framtíð Føroya – eitt strategiskt val
Framtíð Føroya er tætt heft at, hvørja støðu vit velja at taka til Ríkisfelagsskapin komandi árini.
Spurningurin fyri føroyingar stendur m.a. í millum at varðveita búskaparligan tryggleika, hægri vælferð og fólkatilflyting, ella velja búskaparligt frælsi, lægri vælferð og fólkafráflyting.
Loysing er ikki loysnin
Tað er alt, sum bendir á, at føroyingar ikki vilja eina loysing, sjálvt um vit eru komin longri á sjálvstýrisleið enn eitt nú Skotland.
Hetta merkir, at vit eiga at halda fram við at menna okkara samfelag og vinnu, og skapa karmar, sum hava við sær, at føroyingar hava eitt gott lív og góðan trivna.
At tosa loysing, nærmast sum eitt eksperiment, og ikki hava tað minsta boð uppá, hvussu vit skulu varðveita okkara vælstand og vælferð er at spæla við lagnuni hjá føroyingum.
Tað er ikki óhugsandi, at fingu vit eina loysing, so vildu kanska einir 5-8.000 føroyingar flutt av landinum ella flýggja undan vánaligari vælferð og arbeiðsloysi.
Johan Dahl
Landsstýrismaður
RN
Aftur


text:
Ungdómslega umborð á Norrønu 27.-31. mars
Heimamissiónsungdómur (HMU) at skipa fyri legu á sjónum. 27. – 31. mars verður ungdómslega fyri 18×2 ár, tvs, frá 18 árum upp til 36 ár. Farið verður úr Føroyum hóskvøldið, 27. mars kl. 17.00, og komið verður aftur mánamorgun, 31. mars kl. 06.00.
Tekning: Send ein teldupost á legur@mission.fo við navn, aldur, fartelefon og bústaði.
Tá ið goldið verður á konto í FB 6460- 4227532 er ein tilmeldaður. Prísurin er 1.100 kr. Seinasta freist at tekna seg er mánadagin 3. mars. Spurningar, ring til Pól Johannessen, tel 592180 ella Reimund Langgaard. tel 548183 – Les meira her
Filadelfia Vágar
Jacobina Petersen greiddi frá at møtini í samkomuni verða broytt framyvir. Fyrsta sunnudag í hvørjum mána er møti kl. 16.00, tó verður sunnudagsskúlin kl. 11.30. Hinar sunnudagarnar verður morgunmøti kl. 11.00 sum vanligt, við sunnudagsskúla. Bønarmøtini eru eisini broytt til hvønn leygardag kl. 16.00
Suðuroyingar – komið og syngið við
Leygarkvøldið 1. mars kl. 21.00 í Ítróttarhøllini á Tvøroyri og sunnukvøldið 2. mars kl. 18.00 í VB-húsinum í Vági.
Sangbólkurin Vitin hevur 5 tey seinastu árini ferðast kring landið og havt sangtiltøk í ítróttarhallum í Føroyum.
Vitin varð stovnaður í 2002 av monnum sum frammanundan kendu hvønn annan og sungu saman í Betesdakórinum. Sangarar eru Torkil Mørkøre, sum eisini spælir klaver, Petur Vitalis, Jógvan Høj, Jóhan Páll Joensen og Dávur Johannesen, sum eisini spælir bassguitar. Aðrir tónleikarar sum spæla undir eru Jóan Petur Hansen á guitar og mandolin, Guttorm Matras, guitar og Leivur Vitalis, trummur.
Tiltøkini Vitin hevur skipað fyri hava vera sera væl vitjað, har nógv fólk hava verið glað fyri møguleikan at koma saman til góðan felagssang.
Øll eru hjartaliga vælkomin og tað er ókeypis
Agape tiltak undir heitinum “Guds barn og sálarliga sjúkur”
Mánakvøldið 3. mars kl. 19.30 í meinigheitshúsinum í Havn og mikukvøldið 5. mars kl. 19.30 í missiónshúsinum á Toftum. Undirvísari er Inge Munk Møller, sum er leiðandi yvirlækni í Psykiatri í Viborg Amt. Øll eru hjartaliga vælkomin.
Eisini er skeið í Nesvík 29. feb. – 2. mars sum eitur ”Eitt heilsugott og gevandi lív”. Skeiði er fyri øll sum hava áhuga.
Hesir fyrilestrar verða:
Fríggjakvøld 29. feb. kl. 21.00 ”Skapa í Guds mynd” v/ Frede Møller
Leygardag 1. mars kl. 10.00 ”Strongd – hvussu takla vit hana v/ Inge Møller
kl. 14.00 Kristindómur uttan trupuleikar v/ Frede Møller
kl. 16.30 Synd og skuld – fyrigeving og sóning v/ Inge Møller
kl. 20.00 Ávegis við Kristi v/ Frede Møller
Sunnudagur 2. mars kl. 10.00 Maria sum fyrimynd v/ Inge Møller


text:
- Tíðindi, mentan og ítróttur
Also
Tak niður
Also er ein kjaksending, har tríggir luttakarar kjakast um støður, sum vit øll annaðhvørt eru, hava verið ella onkuntíð kunnu koma í.
Talan er um engageraðar kjakarar, sum hava eina áskoðan, tora at siga sína hugsan, um enn hon er “skeiv” og kunnu vera hittinorðað.
Hetta er ein sending, har lurtarar senda inn spurningar til sendingina. Ongin trupulleiki er ov lítil ella ov stórur. Tey hava eina meining um alt!
Also á Facebook (letur upp í nýggjum kaga)
also@kvf.fo


text:
Orð og lag: Dion de Marbelle
Týtt: Victor Danielsen
1. Eitt er landið hinumegin,
og bert trúgvin finnur vegin
til hitt fagra land, hin ljósa staðin har;
tá ið ein dag har vit møtast,
har sum sorgir ævigt bøtast,
tóna gyltar hørpur móti tær og mær.
Niðurlag: Hoyr, hin søti einglasongur,
har sum deyðin er ei longur,
hoyr hitt hørpuspæl, ið tónar uppi har!
Úr tí dýrd við Harrans høgru,
út um portrini tey føgru
tóna gyltar hørpur móti tær og mær.
2. Eingin synd og ongar sorgir
náa inn í gyltu borgir,
í ta stillu havn ei ódn, ei stormur nær;
hvíla, gleði, signing bíða,
tá um portrið inn vit stíga,
gyltar hørpur tóna móti tær og mær.
3. Eru taldir várir dagar,
skulu skjótt vit fara hagar,
savnar Kongur vár øll síni skjótt hjá sær –
áh, so tornar síðsta tárið,
áh, so byrjar gleðiárið,
gyltar hørpur tóna móti tær og mær!


text:
Dísa og pápin eru á veg til Tey svørtu slottini.
Hetta er ein long og vandamikil ferð.
Dísa heldur svávulsóljuni tætt inn at sær. Nú ræður um at finna systrina og at bjarga henni.
men við heimsins enda er um at verða galið.
Tá ið Dísa stendur framman fyri verunum, sum mamman hevur fryst, missir hon vitið, tí svávulsóljan verður so brennandi heit í hondunum á henni.
Er Dísa før fyri at loysa tey úr gandinum og er hon før fyri at vinna á megini hjá mammuni?
Í røðini um Dísu eru:
Dísa og norðlýsið
Dísa og huldufólkini
Dísa á vandaleið
Hetta er blá krabbabók (5. torleikastig)
Aftur


text:
Hallur av Rana 11.10.2017 (10:35)
Game of Thrones sjónleikari til Føroyar
Tá Burn Fitness um ein mánað skipar fyri Burn Showdown, ið er heitið fyri 14 fitness kappingar yvir tveimum døgum, verður ein heimsstjørna millum gestirnar.
Íslendingurin Hafþór Júlíus Björnsson, ið tey flestu nokk best kenna fyri hansara leiklut sum Ser Gregor “The Mountain” Clegane í sjónvarpsrøðini Game of Thrones, kemur nevniliga til Føroyar í samband við tiltakið.
Umframt the Mountain, skriva fyrireikararnir, at tey eisini fáa vitjan av Bill Kazmaier og Medinu. Tiltakið endar, tá síðstnevnda trínur á pallin.
14 kappingar eru á skránni í Burn Showdown, har kappast verður í styrki, úthaldni og vakurleika.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vælkomin handan føroyska ælabogan
Bogi Davidsen fekk ársins Rólant virðisløn
Felagsskapurin, LGBT Føroyar, hevur gjørt av at lata yvirlæknanum, Boga Davidsen, virðislønina, Ársins Rólant. Hetta er nýggj heiðursløn, uppkallað eftir Rólant Samuelsen, sála, ið sjálvur var ein tann fyrsti føroyingurin, sum livdi opið sum samkyndur í Føroyum Ársins Rólant verður latin til heiðurs um minnið eftir Rólant Sumelsen til móttakara,Read more
Slóðarin Rólant Samuelsen
Fyrsti føroyingurin, sum alment stóð við sín samkyndleika, og sum livdi opið í Føroyum, var Rólant Samuelsen, sáli. Frá miðskeiðis í 60´unum og fram til 1989 setti Rólant Samuelsen sín serliga dám á høvuðsstaðin bæði sum hárskeri, sjónleikari og býarmynd sum heild Søgan um Rólant Samuelsen er ein søga umRead more
Gareth Thomas varð ársins altjóða samkyndur persónur í 2011
Undan jólum spurdi LGBT Føroyar sínar vinir á Facebook hvør altjóða samkyndur persónur, tey mettu hevði gjørt mest fyri at virka fyri rættindum hjá LGBT persónum í 2011. Og vinnarin gjørdist………Read more
Lady Gaga varð ársins altjóða hinkyndur persónur í 2011
Undan jólum spurdi LGBT Føroyar sínar vinir á Facebook hvør altjóða hinkyndur persónur, tey mettu hevði gjørt mest fyri at virka fyri rættindum hjá LGBT persónum í 2011. Og vinnarin gjørdist.........Read more
Jólaveitslan hjá LGBT Føroyar
Árliga jólaveitslan hjá LGBT Føroyar eydnaðist væl í ár. Umleið 50 gestir møttu upp saman við heiðursgestum. Divaz og Mike+Bjarni spældu tónleik. Tórgarð systrarnar undirhildu, fólk hildu talur og so var tað ball á skránni. Eitt stak hugnaligt kvøld. Sí myndir frá veitsluni her.Read more
2011 í tølum
10,088 vitjandi á LGBT.fo í 2011 6,246 vitjandi á LGBT.fo, ið vitjaðu meira enn eina ferð á heimasíðuni 2.265 vinir á almennu Facebook síðuni 100+ gjaldandi limir í rørsluni LGBT Føroyar 57 valevni vildu dagføra hjúnarbandslógina undan løgtingsvalið í ár 10 alment LGBT-vinarlig valevni komu inn um tinggáttuna 8 OutRead more
Ársins Topp 5 – Føroyskar LGBT undirhalds- og lívstílssøgur
Dennis Agerblad syngur Tóroddur Poulsen Í ár fingu vit nýggja tvífløgu frá Føroya yndis trash-queen, Dennis Agerblad. Fløgan fekk heitið “DENNIS AGERBLAD sings Tóroddur Poulsen. “Málhøvd” er heiti á tí Føroysku útgávuni, meðan “Sproghoved” er danska útgávan. Hvør fløga hevur 12 yrkingar eftir Tóroddi Poulsen, sum Dennis Agerblad síðani hevurRead more
Ársins Topp 10 altjóða LGBT tíðindasøgur
10 - Lady Gaga skrivar “Born This Way” With lyrics like "Don't be a drag, just be a queen" and "No matter gay, straight or bi/ Lesbian, transgendered life/ I'm on the right track, baby/ I was born to survive," it's clear that Lady Gaga is singing for those inRead more
Tilnevn føroyingar, ið hava havt ávirkan á rættindi hjá LGBT føroyingum í 2011
Við ársskifti fara vit at lata virðisløn til okkara hinskyndu vinir. Hetta eru hinskyndir føroyingar, ið hava havt jaliga ávirkað ella arbeitt fyri at skapa fleiri LGBT rættindi í Føroyum. Viðkomandi kann eisini hava verið við at skapa eitt rúmligari og meira tollynt samfelag fyri allar føroyingar. Ætlanin er atRead more


text:
Einaferð fyrr í tíðini búðu løgmenn í Kálgarði í Sumba.
Kálgarðsbóndin, løgmaðurin, átti ellivu merkur av Víkini; Jenis í Laðangarði átti ta tólvtu. Men Jenis legði eina mørk sína móti einari kálgarðsbóndans mørk og so eydnu sína ímóti hinum tíggju. Hann spurdi tá kálgarðsbóndan, um hann vildi ikki leggja felag við seg, tí hann, Jenis, hevði so góða eydnu og hin onga. So løgdu teir felag (tó at Kálgarður var løgmansgóðs og tí ikki átti at vera lagt í felag), og síðan treivst væl hjá báðum. Men ongantíð sótu teir væl um sátt og skiltust síðan aftur úr felaginum. So visti eingin av, fyrr enn Jenis gjørdi ferð niður til Danmarkar til at stevna løgmanni.
Ein dagin, sum kálgarðsbóndin stendur úti fyri durum, sær hann ein bæriligan reyðklæddan mann koma ríðandi oman á Krossjarðargarðar og spyr, um nakar veit, hvør maður hatta er. Tá varð honum aftursvarað, at tað var sjaldsamt, at hann skuldi ikki vita, at hatta var Jenis í Laðangarði, sum hevði verið niðri eitt heilt ár og nú var afturkomin. Ikki frættist tíðindi úr Laðangarði til Kálgarðs, tó at skamt var ímillum — so hatskir vóru teir hvør á annan, laðangarðsbóndin og kálgarðsbóndin.
Stutt var umliðið, tá ið bræv kom til løgmans frá kongi, at hann skuldi búgva ferð sína niður til at verja seg fyri slíkum, sum honum var um kent. Men av tí at løgmaður var vorðin gamal og orkaði illa at ferðast, tók sonurin, Guttormur, ferðina uppá seg. Tá ið løgmanssonurin kom inn á slottið hjá kongi, rætti hann eitt silvursteyp fram, fult av peningum, í bøtur fyri faðir sín, men kongur vildi ikki taka við tí. Føroyingurin varð standandi og rætti armin út alla tíðina — steypið hevði hann í hondini. Í endanum bliknaði hann, og armurin vildi signa. Tá tók drotningin ein stól og skeyt inn undir armin á honum. Kongur blíðkaðist eitt sindur, fór til hansara og spurdi hann um eina sak, sum hann helt ímóti ráðnum einsamallur, hvat hann hugsaði um hana. Løgmanssonurin segði, at hann var so ungur og visti so lítið enn, men eitt visti hann: at tað var lóg í landinum, sum Gud og kongurin vildu. So varð vitni tikið av honum við tað sama: hann skuldi prógva tað innan fjórða dag, segði kongur. Guttormur settist at blaða í løgbókini og blaðaði í tvey samdøgur, men fann einki. Í endanum kom máttloysi á hann, hann slummaði fram á borðið, sum hann sat, og droymdi, at hann hevði blaðað eitt blað ov langt: hann skuldi kasta blaðið umaftur. Hann so gjørdi, tá ið hann vaknaði, fann, hvar tað stóð, og breyt inn fyri. Um morgunin, tá ið ráðið var samankomið á slottinum, fór hann fram fyri kong, skeyt bókina til hansara og vísti honum á, fyrst konginum og so hvørjum undan øðrum. Kongur vann sakina og var nú so findarblíður við hin unga løgmanssonin aftur fyri hjálpina, at hann gav honum vald at velja sær tann besta garð, í Føroyum var, at hava til løgmansgarð, og Guttormur valdi tá Steigagarð í Vágum. So mikið gjørdi sonurin, at faðirin varð sitandi í friði í sínum løgmansembæti.
Ein dagin, sum hann sat til borðs við konginum, spurdu hovmenninir hann, um hann hevði nakrantíð etið av fagrari borði. Ja, segði hann. »Hvussu tá?« spurdu teir. »Á knøum sínum,« svaraði hann, »tí hvat Gud hevði gjørt var tað fagrasta«. Kongur spurdi hann, hvussu nógv egg tann føroyska gásin varp. “Tólv, viðhvørt trettan,” svaraði hann.
Óføra sterkur var Guttormur. Einaferð, sum teir rullaðu ammur (stórar tunnur) í Keypmannahavn, tók hann eina og bar í føvninginum. Hann varð spurdur, hvussu tað bar til, at hann var so sterkur — hvat hann hevði havt til føði. “Feska mjólk og turt lambakjøt,” svaraði hann.
Frálíka vakur var Guttormur og væl at sær komin. Aðra ferðina hann var niðri og kom á slottið, skuldi tí drotningin leggja hug á hann. Tá kvað hann niðurlagið:
Skuldi á mjúkum armi sovið -
ljósið tað er brunnið -
lystug var tann liljan, meg væl unni.
Frá hesari ferð eru enn høvd á lofti tey orð hansara: »Mine vatter ligge under landets dronning« - hon sat á vøttunum hjá honum.


text:
Barn undir krígnum í nýggjari útgávu....
Barn undir krígnum í nýggjari útgávu. Bókin kom út á fyrsta sinni fyri tjúgu árum síðani og hevu...
Um barnaárini á Tvøroyri, sum tá var ei...
Um barnaárini á Tvøroyri, sum tá var ein hin virknasta bygdin í Føroyum.
Ein frágreiðing um at vera ung undir kr...
Ein frágreiðing um at vera ung undir krígnum.
Forvitnislig bók um fuglfirðing, sum fa...
Forvitnislig bók um fuglfirðing, sum familjan og unnustan mistu sámbandið við í tjúgunum
Endurminningar høvundans um tey fyrstu ...
Endurminningar høvundans um tey fyrstu 16 árini, 1947-1964. Endurminningarnar fara fram í Danmark og Føroyum og enda við, at hon siglir út a...


text:
Dánial Hoydal er føroyskur rithøvundur, týðari og samskiftisráðgevi.
Hann er føddur 14. juni 1976 í Tórshavn.
Er cand.mag í retorikki og informatikki.
Hann hevur skrivað tekstin til Ólavsøkukantatuna, sum varð framførd á 1000 ára haldinum fyri kristnan Føroya, hevur týtt sangspølini Godspell og Ótrúliga dreymakotið hjá Jósefi og hevur skrivað tekstin til fyrstu føroysku operaina, sum Sunleif Rasmussen hevur skrivað tónleikin til. Operain Í Óðamansgarði byggir á stuttsøguna: Den gale mands have hjá Williami Heinesen og varð frumframførd í 2006.
Útgávur:
2001 Í geyma
2006 Eygað í Svartideyði og aðrar spøkilsissøgur
2007 Seks yrkingar í Vencil 2
Ummæli/umrøða:
Uni L. Hansen: legg tær´"Í Geyma" í geyma. Dimmalætting. Skái. 16.mars 2001
Vígdis Bjarnadóttir: Í geyma. Fregnir 31.05. 2002
Mortan Ólason Vang: Í geyma - tekstslag, skaldsligar snildir, sjónarhorn og móttakarar í Nýggj leiti, Sprotin 2013


text:
1902-1991
Isaac Bashevis Singer var amerikanskur rithøvundur, føddur í Polen og ein av leiðandi rithøvundunum innan jiddiskan skaldskap.
Familjan búði í Warshava, men mátti flyta til heimbygdina hjá mammuni í 1917 orsakað av tí, ið fór fram undir fyrra veraldarbardaga.
Í 1923 flutti Singer aftur til Warshava og fór at arbeiða á einum bókmentaligum tíðarriti har.
Í 1935 fór hann til USA fyri at sleppa undan vaksandi fasismuni í Polen.
Singer gav út einar 18 skaldsøgur, 14 barnabøkur, ritroyndir og greinar, men er serliga kendur sum stuttsøguhøvundur.
Útgávur:
2002 Jachid og Jechidah í Tað nýggja Atlantis
Ummæli/umrøða:
Joseph Epstein: What Yiddish Says. The Weekly Standard 10/25/2004
Heiður:
1978 Nobel heiðursløn


text:
Hetta er triðju ferð, at Durita Dam sýnir myndir sínar fram í Smiðjuni, ið man sigast at vera hugnaligasti karmurin um framsýningarnar í býnum upp undir jól.
Hinar framsýningarnar hjá Duritu Dam hava hilnast væl, og myndir hennara, sum eru akryl á lørift, kunnu lýsast sum abstraktar huglagsmyndir.
Umframt í Smiðjuni, hevur Durita Dam nakrar ferðir fingið myndir við á ólavsøkuframsýningina. Eisini hevur hon luttikið á søluframsýningum saman við øðrum.
Í smiðjuni hesaferð er dóttir Duritu, Ragnhild Dam, eisini sloppin upp í part við nøkrum av sínum verkum, so sum tush-tekningum og hondsmíðaðum smúkkum úr silvuri.
Framsýningin í Smiðjuni læt upp fríggjadagin 16. november og heldur fram til og við mikudagin 21. november 2012.
Opið er:
Gerandisdagarnar kl. 12-18
Leygardagin kl. 10-16
Sunnudagin kl. 14-18


text:
Útgivið tann: 27.12.2013
Eitt hús ella eini hús (Marius Staksberg)
Skrivað hevur: Jógvan Andersen
Summi orð kunnu hava fleirtalssnið, hóast tey merkingarliga eru eintal. Eitt tílíkt orð í málinum hjá okkum, sum við hvørt verður viðfarið sum fleirtalsorð, hóast innihaldið er eintal, er orðið hús. Orsøkin tykist vera, at orðið í eldri máli varð brúkt við somu merking, sum orðið garður kann hava í dag, t.e. 'sethús, fjós, hoyggjhús og onnur úthús'. Fleirtalssniðið hevur so, sum frá er liðið, knýtt seg aftur at sethúsunum. Vit siga sostatt eini hús, tá ið talan er um hús, sum fólk býr í, men eitt hús um onnur hús, t.d. úthús. Hatta eru eini stór hús ella ...eini vøkur hús, kunnu vit siga um eini sethús, men Hatta er eitt stórt hús ella ...eitt vakurt hús um eitt nú ein virkisbygning. Orðið hús kann eisini hava aðrar merkingar, t.d. 'húski', og tá verður tað eisini viðfarið sum eintalsorð.


text:
Leygardagin 20. august kemur bókin ”Hansina Iversen – Undurfullur ræðuleiki” út. Í tí sambandi er eisini framsýning við grafiskum verkum eftir Hansinu Iversen í Steinprent á Skálatrøð. Í bókini eru brot úr samrøðum, sum Inger Smærup Sørensen, listfrøðingur, hevur havt við Hansinu Iversen seinastu mongu árini. Samrøðurnar geva eitt einastandandi innlit í heimin hjá listakvinnuni og í teir tankar, sum eru støðið undir hennara list. Samrøðurnar leita djúpt inn í tann abstrakta listaheimin og snúgva seg eitt nú um ta undran, sum bylgist í sinninum, tá tú stendur frammanfyri einari mynd eftir Hansinu Iversen.
Ì samband við at ”Hansina Iversen – Undurfullur ræðuleiki” kemur út almannakunngera vit stutt brot úr bókini:
Kann listin frelsa heimin?
Nei, tað haldi eg ikki. Tað kunnu bert menniskju sjálvi - um vit menna okkum. Listin kann kanska bjarga okkum soleiðis, at vit ikki falla í fátt. Man finnur sær vatn fyri at liva og list til at finna út av og spyrja...tí vit hava tørv á at spyrja og kanna hví og hvat. Tað er tað sum skilir okkum frá øllum øðrum skapningum. Har koma vísindi og list uppí, tað at kanna og kanna. Eg vænti, at listin fer at yvirliva. Um tað verður sum tekning ella okkurt annað, jú, tekning fer tað altíð at vera brúk fyri. Tað fer altíð at vera brúk fyri at spyrja og at visualisera - altíð.
Og veit man nær listin gevur meining?
Ja, tað ger man. Nú tosi eg um, tá tað gevur meining at skapa list. Man verður ordiliga móð aftaná. Man byrjar kanska at arbeiða leysliga; men meira og meira tú arbeiður fram í móti einum úrsliti, meira konsentrerað verður tað - tá verður tað eitt konsentrat. Tað er ræðuliga ringt at forklára, nær man veit tað, og hví man veit tað. Tað er ein nýggj uppliving hvørja ferð - ein nýggj kensla - ein sigur.
Mark Rothko hevur sagt nakað soleiðis, at tá list eydnast, so skal hon vísa seg fyri kunstnaranum, sum um hann sær tað fyri fyrstu ferð, tað skal vera ein opinbering og ein óvæntað nøgtan av einum djúpum tørvi. Hendir tað nakrantíð?
Ja, tað hendir, men tað er ikki altíð, at tað eydnast. Tað hevði verið fantastiskt, um tað hevði verið soleiðis. Eg havi upplivað tað, og tey verkini standa øgiliga sterk, sjálvandi, tað hevði verið ónøgtandi og ógjørligt at hildið á fram, um tað ongantíð hendi. Nú má eg halda fast í mínum. Um eg eri moderna ella ómoderna, líkamikið við tí, eg má vera trúgv móti tí, sum eg geri. Í dag verða vit uppdrigin til, at vit ikki mugu taka alt so hátíðarligt. Vit hoyra fyrilestrar um, at tað skal vera stuttligt alt saman og undirhaldandi - tað skal út til fólkið. Men eg haldi tað er umráðandi at taka sítt arbeiði í álvara, og so ikki taka seg sjálvan ov hátíðarliga. Eg missi tráðin, tá eg royni at eftirlíka krøvum frá øðrum, og tað kemur ongantíð nakað gott burturúr. Tað kann bert gerast eftir mínari egnu sannføring.
Skulu vit yvirhøvur seta orð á, hvat list er?
Øll tey, sum savnast um listina, og vilja seta orð á hana, listfrøðingar, kritikkarar, sum spesialisera seg í hvat list er, hava vit eisini brúk fyri. Eg haldi, at tað er ein tørvur, sum vit menniskju hava, at gera skipanir. Men tað er gott, at tað eru listafólk, sum kunnu seta serfrøðingar og onnur upp á pláss - ella geva teimum mótspæl. So kann fjøldin fylgja við. Tá er gott við listafólki, sum t.d. Barnett Newman, sum var ein sterkur debattørur, sum ikki gav seg undan. Tí list gongur ikki bert eftir einum tráði - frá startstrikuni og á mál. Listin fer allar vegir.


text:
Tað hoyrist beinanvegin á framsýningarheitinum, at talan er um eina øðrvísi listaframsýning og vit kunnu eisini lova áskoðaranum sterkar og í føroyskum høpi heilt óvanligar listaframsýningar. Tí talan er í veruleikanum um tvær framsýningar. Fríggjadagin tann 16.september fer danski listamaðurin Claus Carstensen at sýna fram ávikavíst málningar í Norðurlandahúsinum og prentmyndir í Steinprenti undir felags heitinum Klaksvikaffærer. Sjálvt um bæði listamaðurin og framsýningarheitið eru av donskum uppruna, er sjálv framsýningin og hennara hugskotsgrundarlag føroysk, fyriskipað av Norðurlandahúsinum í Føroyum við Kinnu Poulsen sum kurator. Hugskotið til heitið stavar frá eini prentmynd, sum listamaðurin gjørdi fyrstu ferðina, hann arbeiddi í Steinprenti í Havn í 2002. Hetta arbeiðsuppihaldið gjørdist byrjanin til fruktagott samstarv við Steinprent og tað er imponerandi úrslitið av hesum samstarvi, sum verður at síggja í Steinprenti, har meginparturin av teimum 59 verkunum, sum Claus Carstensen hevur framleitt á verkstaðnum saman við prentarunum Jan Andersson og Fríðu Matras Brekku, verður sýndur fram.
Í Norðurlandahúsinum verða 22 stórir málningar at síggja, summir teirra nýggir, meðan aðrir hava nøkur ár á baki. Bæði minimalisma og konseptlist í rúmari merking eru partar av listarliga støðinum hjá Claus Carstensen, men við kritiskari frástøðu til eitt nú krav minimalismunar um objektivitet. Claus Carstensen heldur tvørturímóti fast uppá subjektivitetin í sínum verkum, ið so ella so snúgva seg um hansara tilveru og tað hann upplivar og hugsar. Claus Carstensen er eitt satt arbeiðsgrev og ofta arbeiðir hann við myndarøðum og við fleiri listasløgum í senn og hansara samlaða verk er tessvegna stórt og fjølbroytt. Hann málar og teknar bæði figurativt og abstrakt, ger standmyndir, fotograferar, ger assemblage, skrivar yrkingar og prosa og hansara verk verða javnan ákærd fyri at vera ov afturlatin og óskiljandi orsakað av teimum mongu løgunum, sum tey innihalda av ævisøguligum, politiskum, heimsspekiligum, teknfrøðiligum, listasøguligum, bókmentaástøðiligum og øllum møguligum øðrum tilsipingum. Haraftrat hómast bad-art strategiskar hugsanir eitt nú í eini triptykon, sum listamaðurin hevur fingið ein filippinskan skeltamálara at mála fyri seg, men sum hann síðan sjálvur hevur viðgjørt við spray og tusj. Hetta ljóðar kanska fløkt, men er tað ikki, tí verkini hjá Claus Carstensen harumframt eisini eru ekspressiv, merkt av eini ítøkiligari nærveru, sum er eyðskild. Hetta er t.d. galdandi fyri tær ráu heavy metal myndirnar, sum eru fullar av daprari orku.
Í sambandi við framsýningina er framleitt eitt prýðiligt katalog (160 síður) við nógvum og góðum litmyndum av verkum hjá Claus Carstensen, men eisini hjá føroyskum listafólkum, sum Claus Carstensen hevur áhuga fyri, t.d. Steffan Danielsen, Tóroddur Poulsen og Fríða Matras Brekku. Harafturat eru tekstir í kataloginum, sum Claus Carstensen og Kinna Poulsen hava skrivað. Eisini er ein gomul, men áhugaverd grein hjá Williami Heinesen um Hundaskipið at lesa í kataloginum. Gramar hevur staðið fyri layout og prentgerð og Smyril Blue Water hevur stuðlað framsýningini. Framsýningin letur upp fríggjadagin 16.september í Norðurlandahúsinum kl. 16-18 og í Steinprenti kl. 17.30-19. Øll eru hjartans vælkomin. Klaksvikaffærer letur aftur 16.okt.2011.


text:
FM liðkappingar í amboðsfimleiki 19. og 20. novembur
Um vikuskifti verður FM fyri lið í amboðsfimleiki í Fimi. Ljósið hevur 9 lið sum fara at kappast, íalt 36 íðkarir.
Ljósið hevur eitt lið í hvørjum bólki hjá pinkum, piltum, smágentum, smádreingjum og gentum og tvey lið í hvørjum bólki í pinkum B og kvinnuunglingum. Umframt hetta hava vit ein drong og ein mansungling, sum fara at íðka sum gestaíðkarar.
Skráin fyri liðkappingarnar er;
Leygardagin 19/11:Kl. 9.00: Liðkapping fyri kvinnuunglingar, kvinnur og menn
Kl. 12.00: Liðkapping fyri gentur, dreingir, mansunglingar
Kl. 15.00: Liðkapping fyri B-bólkar
Sunnudagin 20/11:
Kl. 13.00: Liðkapping fyri pinkur, piltar, smágentur og smádreingir
Vit ynskja øllum góða eydnu.


text:
Ein svensk kvinna er saknað eftir at kavbáturin UC3 Nautilus sakk millum Danmark og Svøríki.
Kavbáturin var funnin siglandi við Køge Bugt, boðaði danska verjan frá klokkan 9.39. Nú er báturin sokkin, og eigarin Peter Madsen er bjargaður.
Madsen sigur at hann var einsamallur umborð á kavbátinum, men svenska løgreglan heldur, at ein svensk kvinna eisini hevur verið við. Kvinnan er saknað.
– Hetta var bara ein royndartúrur, har eg vandi ymiskt umborð á kavbátinum. So stungu trupulleikar seg upp, sigur Madsen við TV 2.
Tasð var maðurin hjá svensku kvinnuni sum eftirlýsti hana, men eigarin av kavbátinum Madsen sigur at kvinnan fór í land hóskvøldið á Refshaleløen í Keypmannahavn.
Um tú veitst okkurt, sum VP ikki veit - skriva so til vp@vp.fo
tann


text:
3.at fáa Dag og Viku í luftina hvønn tann einasta gudsskapta dag, eisini tá tað er grind ella mikudagur
Saturday, May 26, 2012
Pressað Kringvarp
Eg kendi meg satt at siga ikki sørt provokeraða, tá eg hoyrdi sendingina "Pressan", sum varð endursend í gjár. Men mær dámar at øsa meg, og eg haldi sum heild, at sendingin var fín, tey bæði, Anna Ellingsgaard og Kári Sólstein duga sera væl at skipa fyri og at spyrja, og serfrøðingar og onnur í studionum tóktust engasjerað, og dugdu fyri tað mesta væl at argumentera og greiða frá. Kjakið snúi seg um hetta nýggja stuntið hjá Kringvarpinum sum tíðindaleiðarin herfyri boðaði frá, at Dagur og vika fer at hava summarsteðg uppá 7 vikur. Tey flestu í sendingini vóru samd um hvussu óhóskandi og skilaleys hendan avgerð er, tí hon avmonterar tilverurættin hjá einari sera umráðandi tíðindasending í Føroyum og eg haldi, at miðlaserfrøðingarnir høvdu rætt í teirra meting av, at avgerðin í ringasta føri setur spurnartekin til tilverurættin hjá føroyska kringvarpinum.
Orsakið meg, men pínadoyð sum hatta er illa manererað av Kringvarpsleiðsluni. Ella ætla tey kanska at geva okkum 7 vikur aftur av kringvarpsgjaldinum? Nei ha? Málið er í sær sjálvum ørkymlandi, ikki minst at mentanin eftir øllum at døma hevur nápað alt kringvarpsgjaldið, so at einki er eftir til tíðindini og tað er hetta, sum av sonnum provokerar meg, at mentanartilfarið nú brádliga skal eitast at vera farið við øllum pengunum, tí er tað nakað øki, sum er stjúkmóðirliga viðfarið av øllum miðlum í Føroyum, so er tað mentanarøkið.
Kringvarpsleiðarin, Annika Mittún Jacobsen segði nógv løgið í sendingini, m.a. segði hon, at Kringvarpið ikki er ein tíðindastovnur, men ein mentanarstovnur og so harmaðist hon um vantandi reaktiónirnar, tá mentanarsendingin í sjónvarpinum, Refleksjón var tikin av skránni: "Eitt lítið pipp frá onkrum mentafólki, men hvar vóru forsíðurnar??..". Kringvarpsleikarin lesur eyðsýniliga ikki listabloggin, tí har vóru fleiri atfinningar og hjartasuff á okkara forsíðu um Refleksjón og annulleringina av sjónvarpsmentanarsendingini. Annika Mittún Jacobsen harmaðist somuleiðis um barnaøkið í kringvarpinum, sum hon segði vera illa fyri og tað kann hon kanska hava rætt í, tá tað kemur til sjónvarpið, men fyri meg at síggja fungerar Barnaútvarpið heilt ómetaliga væl, sjálvt um teirra umstøður neyvan eru tær lættastu. Eg meini so við, har arbeiða mær vitandi bara tveir vertir, og tær framleiða seks sendingar um vikuna. Hetta eru væl at merkja seks frálíkar sendingar. Ivist ikki í, at tað er hart arbeiði hjá teimum, men tað gongur væl møguliga orsakað av einum óvanliga kreativum arbeiðssomum og sjálvstøðugum hugsunarhátti.
Kringvarpsleiðslan má taka seg saman og finna útav:
1.at hægri góðska ikki neyðturviliga nýtist merkja tað sama sum fleiri pengar
2.at yvirhalda public service sáttmálan
3.at fáa Dag og Viku í luftina hvønn tann einasta gudsskapta dag, eisini tá tað er grind ella mikudagur
3.at fáa Dag og Viku í luftina hvønn tann einasta gudsskapta dag, eisini tá tað er grind ella mikudagur
4.at fáa skil á hvat mentan er fyri nakað og at skyna ímillum tað breiða og tað smala mentanarhugtakið
5.at gera eina sjónvarpsmentanarsending, sum kemur eina ferð um vikuna á sama hátt sum 3-2
6.at raðfesta føroyskan tekst og talu til væl umtóktar barnafilmar sum t.d. Scooby Doo, Ben 10, Handy Manny o.t.
Eg eri fullgreið yvir, at sjónvarp er dýrt at framleiða, men har má nýtslan onkursvegna setast eftir inntøkuni, eisini um tað merkir, at vit fáa nakrar eitt sindur bíligari framleiddar sendingar. Har eru nógv sera dugnalig fólk í Kringvarpinum, so eg ivist ikki í, at leiðslan fer at finna út av at fáa tað besta burturúr, kanska kunnu tey byrja við at eygleiða Barnaútvarpið?
http://listinblog.blogspot.com/2011/02/ein-glotti-fyri-framman.htmlhttp://listinblog.blogspot.com/2011/12/vit-um-vrp-sendi-milarnar-dannilsisskei.html
Posted by Listin at 9:00 AM
Labels: KP, Vit um vørp


text:
Wednesday, August 1, 2012
Ó-søgur av hinum slagnum - um samkyndleika í føroyskari myndlist
Fyrilestur: Kinna Poulsen. 1.partur
Hendan myndin hjá Unn Joensen sigur kanska alt betri enn eg sjálv fái sagt tað. Hon hekk á Várframsýningini í 2007 og avmyndar tveir leðursjeikar, sum leiðast onkrastaðni uppi yvir Klaksvíkini. Summi halda kanska, at myndin er provokerandi, men hví er hon tað? Fyri tað fyrsta kundu menninir tað sama verið lendir á mánan so fremmandgjørdir síggja teir út í føroyska landslagnum, men tað áhugaverda er, at áskoðarin fatar hesar báðar myndalutirnar; landslag og menn sum mótsetningar, hetta livir eyðsýniliga ikki upp til okkara ímynd av einum pari, sum gongur romantiskan túr í haganum.
Tá eg varð biðin um at halda henda hesa framløguna um samkyndleika og samkynd í føroyskari myndlist, var tað ikki uttan eitt sindur av innari mótstøðu, at eg játtaði. Mótstøðan hevði einki við samkyndu søkina at gera, henni taki eg eins sjálvsagt undir við og eg taki undir við mannarættindum yvirhøvur. -Nei mótviljin snúði seg um hetta at knýta kynslív og myndlist saman, tí hesum væntaði eg ikki at fáa nakað burturúr. Eg minnist, at eg hevði tað á nøkulunda sama hátt, tá eg fyri nøkrum árum síðani varð biðin um at halda eitt upplegg um kvinnur í føroyskari myndlist, og eisini tá fekk eg onkrar nýggjar tankar burturúr. Lat meg bara koma við øllum fyrivarnum beinanvegin. Hetta er als ikki nakað lætt evni. Í Føroyum verður hvørki granskað í myndlist ella í samkyndleika og als ikki í samkyndleika í føroyskari myndlist. Tá eg skuldi skriva hetta uppleggið, mátti eg sostatt gera tað uttan nakra fyriliggjandi gransking. Tit mugu tí fyrigeva, at eg tykist vera uttan akademiskt fótafesti, vit mugu royna at klára okkum uttan. Onkrastaðni mugu vit jú byrja. Eg byrji við at kanna føroyska listasøgu út frá einum samkyndum sjónarhorni og endi við eini presentatión av fýra samkyndum føroyskum listafólkum (sí part 2 av fyrilestrinum)
Samkynda listasøgan í Føroyum er eitt slag av eini ó-søgu, ella eini antisøgu, sum er tengd at burturkrógvaðu støðuni hjá samkyndum annars í føroyska samfelagnum. Tað merkir tað sama sum, at vit fram til fyri kortum ikki hava havt nógv listafólk í Føroyum, sum hava verið opin um teirra kynsliga samleika, og inntil í dag hevur ikki verið sagt ella skrivað nógv alment um hetta. Tann samkynda listasøgan er ikki til. Ella sjálvandi er hon til, tí vit kenna øll bæði livandi og deyð, fantastisk, samkynd listafólk, men í okkara annars so siðsøguligu og ævisøguliga listabókum er ikki eitt orð at lesa um at listafólkini eru samkynd. Vit føroyingar eru annars so ómetaliga áhugaðir, tá tað kemur til "slag". Hvørjum slagið mann er av. Hetta slagið og hitt slagið, men tað eru vit eyðsýniliga ikki, tá tað kemur til "hitt slagið". Hetta hongur saman við teirri ósøgdu søguni hjá samkyndleika í Føroyum, sum henda framsýningin "Hvat er natúrligt?" er við til at broyta.
Lat okkum byrja við at hyggja at yvirskriftin, sum adúkar vissar fordómar. Idiomatiska orðingin at vera "av hinum slagnum" sigur í grundini nokkso nógv, tí "hitt slagið" treytar, at vit eru tvey sløg, okkara slag og so "hitt" slagið. Ein heimsfatan við støði í mótsetninginum "vit" og "hini" - har "vit" verður fatað sum samlík einum sjálvum og "hini" sum øðrvísi, má sigast at vera ein rættiliga einføld og avmarkað heimsfatan. Samstundis ber idiomið "av hinum slagnum" brá av eini rættiliga ekskluderandi og homofobari mentan. Orðingin finst heldur ikki á t.d. donskum ella enskum og tað er absurd at hugsa sær hana á øðrum málum "han er den anden slags" ella "she is the other kind". Tað er løgið at orðingin "hon er av hinum slagnum" er fatað sum meira hampilig enn øll møgulig onnur heiti um samkynd, tí í grundini er hon tann ljótasta av øllum.
Listasøguliga er føroysk myndlist sum kunnugt í tí heilt serligu støðu, at hon ikki av álvara kyknaði fyrr enn tíðliga í 20.øld, tá modernisman væl og virðiliga hevði fest sínar røtur kring Europa. Og tað er jú heilt ótrúligt at hugsa sær, at meðan Picasso, Duchamp og Kandinsky og onnur kollveltu og gjørdu við, stóð Niels Kruse niðri á Møl á Eiði og málaði tað elskaða landslagið har norðuri. Vit byrjaðu av sonnum seint og tað var landslagið, sum í mong ár hevði høvuðsleiklutin í føroyskari myndlist. Sæð uttanífrá kann fasta takið, sum landslagið hevur myndevnisliga í myndlistini bera brá av eini heldur sakleysari og ósjálvstøðugari tilgongd til myndlistina. Hetta samsvarar við ímyndini av føroyingum sum upprunakent náttúrufólk, sum livir í, av og í fullum samljóði við náttúruna. Tað vísir seg eisini sum, at ummæli av føroyskari list í útlondum ofta snúgva seg um føroysku náttúruna sum tilverugrundarlag og at ummælarar ofta gera vart við eitt serligt, upprunaligt reinlyndi í føroysku verkunum. Tað kann væl vera, at vit sjálvi hava havt lyndi til at stuðla uppundir ella í øllum førum góðtaka hesa romantiseraðu ímyndina, men okkum tørvar hana ikki og hon er ikki longur nøktandi í mun til okkara veruleika, sum ávirkað av altjóðagerð, interneti osfr, er vorðin meira fjølbroyttur, fleirfasetteraður, ymishættaður og rúmligur eisini tá tað kemur til samkyndleika. Tað sóðu vit, tá umleið 5000 fólk møttu til Pride skrúðgongu í Havn.
Hyggja vit út yvir ta stuttu føroysku listasøguna, hava vit ikki havt nakra serliga hevd fyri kroppi og kyni. Sjálvt persónsmyndir sum hendan kenda myndin hjá Mikines; Aftur av Jarðarferð, eru heilt øgiliga kroppsleysar. Kvinnurnar tykjast identitetsleysar maskur, meðan menninir eru málaðir sum einstaklingar, men her er jú als eingin kroppur, eingin anatomi í lýsingini, sum heilt greitt snýr seg um tað andaliga, um dapra huglagið. Nøkur fá undantøk eru sum t.d. hendan fína, naivistiska myndin hjá Frimod Joensen við heitinum Longsul, har vit síggja ein kvinnukropp í myndini. Vit síggja eisini ein lúrara, ein mann, sum situr við sína song og eyleiðir eina nakna damu í vindeyganum yvirav við longsulsfullum eygum. Uppi yvir songini hongur ein málningur, so her er landslagið eisini sloppið við í lýsingina, sum helst er ein sjálvsmynd.
Annars kemur Tóroddur Poulsen eisini javnan inn á tað kynsliga í sínum nýskapandi myndum. T.d. í humoristiska urtapottinum við áskriftini FUGLAR, men við heldur óskikkiliga heitinum Snillatræ. Í myndini "Oys" hevur listamaðurin lýst ein, sum yvirhøvur ikki ætlar sær í grindadráp, eg skal ikki kunna siga um hann er samkyndur, men hann er í minsta lagið metrosexuellur og modernaður maður við oyraringum og smørtum klæðum.
Innan standmyndaøkið er støðan sjálvandi heilt øðrvísi, tí her hevur menniskjakroppurin ein høvuðsleiklut. Janus Kamban er tann stóri vegarin innan føroyska list og innan føroyskar standmyndir, og her kunnu vit jú í rættiliga stóran mun tosa um nakinleika og um kyn, men orsøkirnar til naknu standmyndirnar liggja jú meira í einum klassiskum listaideali enn sum nakað beinleiðis úttrykk fyri samkyndleika. Hendan frálíka standmyndin hjá Janusi Kamban er í grundini eisini vitalistisk og gongur í stóran mun út uppá at vísa megina í rørsluni, og hvussu fimur drongurin er.
Í áhugaverda filminum hjá Katrini Ottarsdóttir um Hans Paula Olsen, tosar myndahøggarin um at gera standmyndabólkar, at hann heldur tað er so keðiligt ella onkursvegna so ómetaliga liðugt at hava ein kvinnu- og ein mansfigur saman. Og her er tað sjálvsagt, at hann hugsar sum ein heterosexuellur listamaður. Men hvussu so við teimum báðum damunum hjá Andriasi Andreasen niðri í miðbýnum? Eg haldi, at staðsetingin beint við Keypsamtøkuna í býnum á ein hátt broytir úttrykkið á standmyndini. Hetta er jú ein lutfalsliga naturalistisk klassisk standmynd og á sama hátt sum í klassiskari list eru figurarnir naknir. Men av tí, at standmyndin er stødd uttan fyri ein handil í býnum, sær tað í grundini eitt sindur løgið út, at kvinnurnar eru naknar og eg eri neyvan tann einasta, sum hugsar handan vegin, tí standmyndin verður í heilum latin í ymisk klædnapløgg.
Sæð burtur frá nøkrum lutfalsliga fáum standmyndum hava vit í føroyskari list onga hevd fyri kroppi og kyni. Føroysk list er um ikki beinleiðis ósexut, so er hon í øllum førum rættiliga puritansk. Sum listamiðlari og lærari skal eg vera tann fyrsta at viðganga, at eg ikki í nóg stóran mun havi hugsað um at inndraga samkynd ella transpersónar í mítt undirvísingartilfari, men tað fari eg at gera. Tí ymiskleikin og viðurkenning av ymiskleikanum eru sjálvsagt umráðandi fyri okkara samfelag og við teimum politikarum in mente, sum í heilum ávara um glíðibreytir og um tað ónatúrliga, kann eg líka sjálv ávara, ella nevna, at tær allarmest homofobu mentanirnar, tær sum av øllum alvi arbeiða ímóti ymiskleika og ímóti samkyndleika ofta uttan at vita av tí og púra óviljað hava lyndi til at taka seg nokkso gay út. Dømini eru mong um hetta innan fascistiska og kommunistiska fagurfrøði.
Tá vit á henda hátt eftir einum síðuvegi koma inn á tað politiska, mugu vit eisini minnast til, at føroysk list ikki í serliga stóran mun hevur verið politisk. Eg minnist, at vit á sinni flentu at stuttligum viðmerkingum frá Miðflokkinum um stríðið fyri at fáa endarnar at røkka saman, tá kærleikin kølnar millum menn, men málið um 266b var jú í grundini sera álvarsligt og her vóru tað nøkur listafólk, sum blandaðu seg. Ole Wich hevði á síni heimasíðu eina verkætlan, ið nevndist homoFObia við klistrimerkjum og plakatum, sum fólk kundu printa út. Verkið var rættiliga einfalt og spældi uppá okkara tjóðareyðkenni, flaggið og FO. At brúka merkið í tílíkum verkætlanum virkar rættiliga provokerandi uppá summi, og listamaðurin varð eisini saksøktur fyri hetta, og tað gjørdi jú bara verkið uppaftur meira kent og effektivt.
Humor er ikki ringasta vápnið, tá berjast skal fyri eini søk, og tað síggja vit dømi um í hesum svarta og reyða og hvíta prentinum hjá Hanna Bjartalíð.
- "God is gay" hevur onkur skrivað á veggin fleiri staðni í Havn í eini útsøgn, sum jú eisini er fyri samkyndleika, men sum kanska eisini relaterar til mótviljan, sum ein minniluti av sonevnt trúgvandi hevur havt mótvegis samkyndleika og sum vit kanska serliga løgdu til merkis undir 266b kjakinum. Málið varð eisini væl lýst í donskum fjølmiðlum og fleiri donsk listafólk gjørdust kløkk av málinum, m.a. John Kørner. Kendi danski listamaðurin hevur fleiri ferð arbeitt í Steinprenti, seinast fyri stuttum, tá eg hevði eina samrøðu við hann. Hann greiddi frá, at hendan myndin, sum var málað til framsýningina Natúrligvís í grundini umboðar eina vend í hansara list. Kørner segði – "Tað er hend ein stór broyting við mínari list síðan eg var her seinast. Tá hevði eg eina mynd á framsýningini [natúrligvís] av tveimum monnum, sum mussast og hetta var mítt fyrsta politiska verk, sum tók støði í onkrum aktuellum, júst um tað mundið varð ein samkyndur maður álopin her í Havn, og hendingin førdi saman við grein 266 b málinum til nógv kjak. Eg haldi, at føroyska hevdin við at avmynda náttúruna í listini er áhugaverd og tí var tað eisini umráðandi fyri meg, at teir báðir menninir høvdu føroyska náttúru sum bakgrund. Eg tók upplivingina aftur við mær til arbeiðis og síðani havi eg arbeitt við fleiri aktuellum evnum (listamaðurin hevur síðani arbeitt m.a. við evninum trafficking)".
Posted by Listin at 1:00 PM


text: Pál Joensen vann fyri løtu síðani gull í 800 metra frí finaluni á suðurafrikansku meistarastevnuni á langgeil, sum er í Durban í hesum døgum. Jón Bjarnason sigur í SMS úr Suðurafrika: “7.58.9 og gott 10 sek frammanfyri Chad. Restin var vekk. Hann fekk heiðursmerki og er nú til dopingkontrol”. Tíðin er eitt sindur frá føroyska metinum hjá Páli, á 7:54.40 frá DM í Esbjerg í fjør, men tó so ein sterk tíð um samanborðið verður við hvussu restin av heimselituni hjá serliga monnum svimur, nú superdraktirnar eru burtur. Offisiella tíðin var 7:58.95.


text:
F°roya Skipara & Navigat°rfelag 100 ßr
Tˇrshavn 1995
F°roya Skipara & Navigat°rfelag hevur eina stolta s°gu. Felagi gekk mangan ß odda at taka t°k °llum samfelagnum at gagni.
"Neyugt er at sigla" er 100 ßra s°gan hjß F°roya elsta yrkisfelag. Men hon er eisini meir enn ta. Frßs°gnin er tvinna saman vi s°guni um f°royska skipsfiskiveiu yvirh°vur, sum bara hevi fß ßr ß baki, tß felagi var stovna 4. januar 1896.
Longu Ý 1898 kravdi felagi verjuskip undir F°royar og fiskimarki flutt ˙t, so bretskir trolarar ikki oyddu grunnarnar.
Felagi gekk ß odda at fßa f°royingum rŠttindi undir Gr°nlandi, tß arar leiir sviku.
Felagi strÝddist fyri at fßa fiskivinnuni betri skip og lagaligari fÝggjarkor, ogh ta var felagsins verk, at tann f°royski Sjˇvinnubankin kom Ý lag Ý trÝatißrunum.
═ fimtißrunum skundai Skipara & Navigat°rfelagi undir landsins myndugleikar at endurnřggja fiskiflotan.
═ bˇkini verur greitt frß °llum hesum mßlum og °rum spurningum vi.
Menninir, sum stovnau og hava stai ß odda Ý felagnum, vera lřstir, og s°gan verur skriva fram til dagin Ý dag.
(┌tseld)


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
fredag den 31. januar 2014
BankNordik er ikki longur nakað fyri meg
Fyri Bill og fyri demokratiið
So antin mugu Føroyar halda uppat at vera eitt demokrati, ella má Bill halda uppat við at vera politikari.
torsdag den 30. januar 2014
Kraddingin hjá BankNordik
Tað burdi verið skjótt at gjørt lógaruppskot sum setir forboð ímóti avgreiðslugjøldum fyri tænastur, sum kundarnir ikki hava møguleika at velja frá. Og at hava konto sleppa fólk ikki at velja frá, um tey vilja hava løn.
Men umframt tað, so haldi -- eg enn sum áður -- at lógin skal áseta loft á lønina hjá bankastjórum. Einki annað er rímiligt, tá samfelagið við lóg verjir virksemið hjá bankunum við m.a. lóg um innskjótaratrygd. (Og tað gevur økonomiskt góða meining eisini.) Somu løn sum ein aðalstjóri er akkra passaligt til ein bankastjóra. Og aðalstjórar verður jú forrestin heldur ikki revsaðir, tá teir gera tað lort.
Les meira um kraddingina hjá bankavinnuni: Upprunin til ójavnan er fyrst og fremst kradding.
tirsdag den 28. januar 2014
Jú, tað ber væl til við uppboðssølu
Ber ikki til við uppboðssølu
Kjartan førir ymist fram, sum skal grundgeva fyri at ikki ber til við uppboðssølu. Eitt nú býtið millum skipabólkar. Men alt sum Kjartan eftirlýsir, ber væl til at hava -- eisini í eini uppboðssøluskipan. Uppboðssølan skal bara í minsta lagi koma í staðin fyri politisku telvingina um, hvørjir reiðarir sleppa at fiska hvussu nógv. Also í staðin fyri ta telving, sum skapar størst vanda fyri korruptión, og sum ger, at virðisøking fær ov lítið fokus hjá teimum, sum virka í fiskivinnuni.
Kjartan Hoydal hevur púra rætt í, og sum hann endurgevur íslendska Ragnar Arnason fyri at siga, at
tað ber ikki til, at loyva marknaðarkreftunum einsamøllum at skipa fiskivinnuna,og tað haldi eg ikki, nakar fortalari fyri uppboðssølu av føroyskum fiskirættindum ætlar. So har er okkurt, Kjartan av onkrari løgnari orsøk hevur misskilt.
mandag den 20. januar 2014
Forbrugsboom aflyst - dankortet virker ikke
søndag den 19. januar 2014
Løtt avgerð at fríkenna Jørgen
Og Kaj Leo hevur longu tikið eina avgerð: Løgmaður hevur álit á fíggjarmálaráðharranum.
Talan var ikki bara um eina skjóta avgerð, men avgerðin var sikkurt eisini løtt. Kaj Leo var ikki á tíðindafundinum í Miðlahúsinum, so hann hevur sum okur nógv onnur hugt á netinum. Eitt stað man kann síggja tíðindafundin er Ustream síðan hjá Kedes, og har síggja vit
... at tey senda frá
Har er vist bland komið í hjá Kedes millum Jesus og tollaran.
lørdag den 18. januar 2014
Jørgen skyldar uppá Jørgen
Í gjár helt Jørgen Niclasen, fyrrv. stjóri í eini fyritøku sum fekk ágóða av hesum snýti, tíðindafund, og segði seg vera ósekan. Advokaturin hjá hesum Jørgen Niclasen sat við síðuna av og bæði váttaði, at snýt var farið fram, men segði eisini, at tað var umboðið hjá Skipafelagnum sum snýtti.
Niðurstøðan hjá Jørgen er, at hann er reinsaður, tí tað var ikki hann, sum snýtti. Tað var ein annar Jørgen, sigur Jørgen.
Miðlarnir hava longu dømt Jørgen
Eigur mann ikki at gjalda toll hvønn mánað, um mann hevur tollkreditt? Hvussu kann mann so enda við at skylda tvær milliónir í tolli, tá fyritøkan bert selur fyri 5 milliónir um árið?Men eg spyrji, hví eingin spurdi Jørgen hatta, tá tey høvdu møguleikan á tíðindafundinum í gjár?
Øgiliga fáir spurningar vórðu settir á 1½ tíma longum tíðindafundi sum leitaðu eftir fakta. Tað var heilt uppá premissurnar hjá Jørgen og snúi seg um jura. Tað var ikki meira enn latið upp fyri spurningum, so var mín reaktión á facebook:
Journalistarnir spyrja bara um jura, tað er forering til Jørgen. Bora í fakta og ikki minst manglandi fakta, um tit vilja hava nakað burturúr!
mandag den 13. januar 2014
Hvorfor fortsatte krisen? Om krisens politiske økonomi
Her en udskrift af DR's tekstning af interviewet i Deadline 12. januar 2014, sidste spørgsmål og et bonusspørgsmål, hvor de to diskuterer krisens politiske økonomi, selv om Krugman forinden har erkendt, at han ikke er ekspert i politik, og påstået, at i de få tilfælde i de seneste år, hvor han har taget fejl, har det været en fejlvurdering af politiske forhold. Det er alligevel meget interessant, og gengives da denne blogger overvejende er enig i betragtningerne, og har skrevet om meget af det samme tidligere, bl.a. vedr. Storbritannien her og om Murphy's lov om økonomisk politik.
Martin Krasnik:
Hvad er det, der er sket for så mange europæere i de seneste år? Vi taler om indflydelserige personer: den tyske regering, den britiske regering og traditionelle socialdemokrater, som ikke køber Deres argument. Hvad er der sket for os?
fredag den 10. januar 2014
Tá Vitalis leggur frá sær!
Og so er næsti spurningur, um nakað av hesum er nýtt fyri Annfinn V. Hansen, síðani Annfinn V. Hansen segði, at tað vil vera
Trupulleiki fyri fólkaræðið, verði eg vrakaður sum kanningarstjóri.
onsdag den 8. januar 2014
Økonomisk ønsketænkning?
Men nu siger Paul Krugman så på TV2 News, at udviklingen i Danmark minder meget om den spanske økonomi. Årsagen er den enorme boligboble, som blev opbygget inden krisen. Forskellen derimod er, at vi oplever krisen ikke lige hårdt her pga. et stærkt socialt sikkerhedsnet. (Undskyld, hvis jeg fornærmer nogen, som er hårdere ramt af krisen end jeg er.)
tirsdag den 7. januar 2014
Líknilsi, bilskaðar, diplomati og sovrit nakað
Metaforar hava ongantíð verið hansara sterka síða. Men tað hevur ongantíð hildið honum aftur!
Tað kemur greitt fram, at løgmaður hevur stóran áhuga fyri bilum, bilum við skaða, og at bøta um skaðar á bilum. Um vitanin og evnini standa mát við áhugan duga bilkøn betur at meta enn eg.
Og so vil løgmaður í sambært sama innslagi sleppa at spæla uttanríkispolitik, eisini hóast evnini mangla. Hann endar við orðunum:
Tað hevur so ótrúliga stóran týdning, at vit eisini læra um uttanríkispolitikk og um diplomati og sovrit nakað.
onsdag den 1. januar 2014
Korruptión í Kringvarpinum
Er nakar sum heldur, at tað er nakað annað, tá Dia og Kári avtala, at pengarnir fara í lummarnar hjá Kára?
Sikken eitt svínarí!
In.fo skrivar:
Kári selir senditíð fyri 110.000 krónur
Les meira um mátar at snýta.


text:
Ein feril av ævinleika.../
Eitt portrett av listamanninum Torbirni Olsen
Ein feril av ævinleika er yvir manninum. Tá fartelefonin ringir, tekur tað ein lítlan ævinleika, áðrenn telefonin er fingin upp úr skjúrtulummanum og hann hevur sagt sítt spakføra - hallo. Gongulagið er hóvligt fyri ikki at siga seinført, rørslunar eru spakuligar, drúgvar og kanska eitt lítið sindur ampaðar viðhvørt. Men tað hevur einki at siga - list hevur alt at siga. Tað er næstan sum skúgvar hann til viks sjálva tíðarinnar lívsgrundtreyt við sínum áhaldandi róliga verimáta og við síni list. Tí fyri Torbjørn Olsen hevur listin av sonnum alt at siga. Júst tí er tað so ómetaliga gleðiligt, at hann fekk Mentanarvirðisløn Landsins á hesum sinni.
Listarligt yvirmenni
Tá Torbjørn Olsen skapar list er hann skjótur, tað gongur fyri seg í rúkandi ferð. Listarliga er hann eitt yvirmenni, tað veit ein og hvør, sum hevur sæð hann arbeiða í atelierinum við pensli ella blýanti í hond. Eg havi havt skúlaflokkar við fyri at vitja listamannin í starvsstovuni úti á Rundingi. Stuttligt at síggja tey ungu um at missa bæði nøs og munn av hamskiftinum, tá tann hóligi málarin brádliga umbroyttist til eitt listarligt yvirmenni framman fyri løriftið. Við kvikum og miðvísum handarørslum gandar hann fram litríkar tulkingar av sínum myndevni, tað verið seg landsløg, býarpartar, bíbilskar hendingar ella kvinnur og gentur og onnur portrettevni eisini. Tá danska Bíbliufelagið fyri nøkrum árum síðani valdi at brúka altartalvuna í Vík, parafrasuna hjá Torbirni Olsen frá 1996 av heilagu kvøldmáltíðini hjá Leonardo da Vinci til permumynd á teirri nýggju myndprýddu versiónini av nýggja testamenti, varð staðfest, at Torbjørn Olsen er millum týdningarmestu religiøsu málararnar í kongaríkinum og á ein hátt er hansara koloristiski og ekspressivi máliháttur sum skaptur til at lýsa líðingarsøguna. Torbjørn Olsen er framúrskarandi koloristur, sum hvørki ræðist primerar ella sekunderar litir, og sum fegin brúkar lýsandi gult saman við djúpum violettum, og bjartasta blátt saman við gløðandi reyðum og orange og øllum møguligum øðrum litum, sum hann megnar at stýra, tó at teir gerast nógvir.
Portrettmálarin
Sjálvt um Torbirni tørvar modellir, tá hann málar, og at hann til allar seks sínar altartalvur hevur havt bróðirin, grafikaran Marius Olsen og ymisk vinfólk og kenningar sitandi ella hangandi á krossi fyri seg í skiftandi bíbilskum leiklutum, er talan ongantíð um grunnskygda myndprýðing ella illustratión í hansara myndum. Listamaðurin arbeiðir gjølliga. Hann byrjar við at lesa viðkomandi tekstir í bíbliuni og granskar hvussu onnur listafólk hava gjørt og fer síðani í gongd við at arbeiða við skitsum. Tá hann hevur livandi modellir framman fyri sær, hendir beinanvegin ein rúgva í málningunum. Umframt at vera ein mynd av einari religiøsari stórhending, er altartalvan í Haldórsvík eisini eitt bólkaportrett av kendum lista- og mentanarmonnum úr okkara tíð. Har er Hanus G.Johansen, Tróndur Patursson, Zacharias Heinesen, Bárður Jákupsson, Árni Dahl, Anker Mortensen, Jóanes Nielsen, Tóroddur Poulsen og fleiri. Sum portrettmálari er Torbjørn Olsen tikin úr leikum. Honum tørvar bert fáar strikur, so hevur hann fangað yvirbráið á einum menniskjað. Men hann er ikki nøgdur við tað ytra tilvildarliga, hann vil longur inn í sinnið og persónsmenskuna hjá tí portretteraða. Á tann hátt hevur hann málað nøkur av bestu portrettmyndunum, eg havi sæð. Eitt dømi er ljósa og lívliga portrettmyndin av Eyðuni Johannesen, leikstjóra, har Torbjørn rakar seymin á høvdið í mun til orkumiklu persónligheitina á tí stóra forteljaranum og visionera leiklistarmanninum. Sami neyvleiki og myndaliga yvirskotið sæst í mongum øðrum portrettmyndum, t.d. av Hera Smith, William Heinesen, Rosu av Rógvu osfr.
Ljós og myrkur
Eg haldi, at málningarnir hjá Torbirni Olsen í stóran mun snúgva seg um ljós og skugga og um á hvønn hátt hesi fyribrigdi ávirka litirnar. Tað er næstan sum um, at Torbjørn Olsen hevur eitt triðja eyga, sum vanlig fólk ikki hava, og sum hómar sterkastu litir eisini í dimmum skuggum. Fyrst og fremst er tað ljósið, ið hevur høvuðsleiklutin í hansara myndum, og ikki minst tað ljósið, sum finst í myrkrinum. Sjálvt um litríku, frísku modernistisku myndirnar tykjast vera staddar fjart frá gomlum myrkabrúnum barokkmyndum, er eingin ivi um, at tvær stórar listarligar fyrimyndir hjá Torbirni Olsen eru úr 17.øld, tað eru barokkmeistararnir báðir, italski Caravaggio og spanski Velazquez. Hesir báðir arbeiða báðir við ljósi í myrkri ella við clair obscur árini og við stórum kompositiónum við persónum í myndarúminum.
Málningar
Starvsstovan hjá Torbirni Olsen ovast í grøna bygninginum á Rundingi er ógvuliga stór og eitt sindur skýmlig, og hetta hevur við sær, at ljósið frá tí eina vindeyganum til tíðir sýnist næstan yvirnatúrliga bjart. Hetta sama vindeygað sæst aftur í nógvum máningum hjá Torbirni Olsen, t.d. framúrskarandi lýsingini av eini barnakonu, sum í grundini ikki fyllir tað stóra í myndarúminum. Men tað er hon, sum er høvi og orsøk til ta fantastisku litveitsluna kring hana í bláum, violettum, orange og gulum málningastrokum. Rúmið er bygt upp av eini ørgrynnu av strokum, sum savnast í eini ljósskygdari harmoni av loddrøttum lindum, sum saman mynda flatan. Í einari aðrari mynd, sum hekk á seinastu framsýningini hjá Heystframsýningarbólkinum, sæst áhugin fyri tí dramatiska, sum somuleiðis vísir til ein áhuga fyri Edvard Munch. Aftur er her ein nakin kvinnufigurur í fokus, men hann er settur upp móti einum blóðreyðum rúmi og eini strikumynd av málaranum sjálvum, hann tykist vera við at hvørva inn í ta reyðu bakgrundina. Samstundis sum myndin er eitt avbrigdi av tí klassiska myndevninum av málara og model, sipar hon til dramatiskar myndir, t.d. Deyða Marats hjá Munch. Ein onnur mynd av somu model við somu Converse basketskóm er ljósari og vísir sama lyndi at brúka ein naknan kvinnufigur sum høvi til at mála eina stórbæra og kompleksa rúmkompositión sum vit sóu í myndini av barnakonuni.
Tíð
Torbjørn Olsen er ein gudaborin málari og tað er hann altíð óansæð um hann stendur framman fyri eitt lørift, um hann stendur uppi yvir einum litografiskum steini, einum akvarelpappíri ella um talan bara er um ein lítlan serviett, sum hann finnur í onkrari hissini café. Í 2007 gav danska forlagið Atlantia bók út um Torbjørn Olsen við teksti hjá Bárði Jákupsson, sum enn sum áður er forvitnislig at hyggja í og at lesa. At vera gudaborin málari er annars ikki nakað serliga modernað at vera í samtíðarlistini í løtuni. Framúrskarandi listaakademi fara í vaksandi tali frá handverksligari venjing og disiplin yvir í eina meira flótandi frálæru grundað á listarlig hugskot, har næmingar sjálvir sleppa at menna egin hugskot í staðin fyri at læra ymisk tøkni og málihættir. Alt flytir seg alla tíðina. Kanska kemur handverkið aftur, eg veit ikki og heilt erligt, tá eg sjálv eri stødd framman fyri eini mynd hjá Torbirni Olsen, leggi eg ikki petti í modernað ella ikki modernað. Tíðin hvørvur í málarínum og hevur einki at siga. Fyri Torbjørn Olsen hevur listin alt at siga, og júst av somu orsøk, er tað, at tað skygdi blankt eina løtu av endaleysum takksemi og eydnu í teimum grønbrúnu eygunum hjá hesum blíða og spakføra litmeistaranum, tá hann í Deplinum í Skálavík fekk Mentanarvirðisløn Landsins.


text:
Páll Patursson. Hann varð føddur í 1894 í Kirkjubø, elsti sonur Jóannesar bónda og Guðny, ið var av íslendskari ætt.
Tá ið Jóannes legði frá sær, festi Páll Kirkjubøgarð, og sigast kann, at fyri hesum søguliga umhvørvi livdi og andaði hann -tók gestablíður móti fremmandafólki og greiddi fegin frá ættararvinum.
Tað skrivliga, hann legði úr hondum, hevur eisini tilknýti at søguliga áhuganum; kendasta verkið er sjónleikurin »Sverri kongur«, 1954.
Páll bóndi doyði í 1967.
Úr: Árni Dahl: Bókmentasøga I-III. Fannir. 1980-83.


text:
Jógvan Hugo Gardar
13.08.2017 - 12:04
Ein 20 ára gamal maður, virkin á ytsta høgravongi í USA, rendi í nátt, við bili sínum, inn í eina mótmælisgongu. Ein 32 ára gomul kvinna doyði og 19 fólk fingu løstir.
Maðurin, sum skal vera James Alex Fields Jr. skal hava sagt við mammuna at hann skuldi luttaka í einum átaki hjá ytsta høgravongi í býnum Charlottesville.
Sambært CNN roknaði løgreglan við millum 2000 og 6000 fólkum í eini skrúgongu hjá ytsta høgravongi í USA. Talan skal vera um størstu savnan av Ku Klux Klan-limum, nazistum og øðrum hatbólkum sum hevur verið savnað í USA í fleiri tíggjuár.
Politikkarar í býnum hava heitt á hesar bólkarnar um at halda seg langt burtur frá býnum. Ein mótmælisgonga varð lýst leygardagin móti hatbólkunum, og tað var inn í hesa mannamúgvuna at tann 20 ára gamli rendi bilin hjá sær.
FBI er nú komið inn í málið, og skal kanna nærri umstøðurnar.
Amerikanski forsetin, Donald Trump, hevur viðmerkt hendingina, men fær ábreiðslur frá øllum viðurkendum politiskum flokkum fyri at vísa veikleika, tí hann ikki tekur frástøðu frá haturstaluni hjá Ku Klux Klan, nazistunum og hinum hatbólkunum sum luttaka á fundunum í Charlotteville. Trump vildi heldur geva báðum pørtum líka stóra ábyrgd av hendingini.


text:
Lítla Dímun er koppað. Fyri lítlari løtu síðani byrjaði undirlendið undir Lítlu Dímun at rilla. Jarðfrøðingar á Jarðfengi meta støðuna vera rættiliga hættisliga og væntað at oyggin er koppað , tá komið er meir út á dagin.
Myndin er tikin tá menn í skundi fóru av oynni (myndaeigari litladimun.com)
Royndir hava veri gj°rdar at bjarga LÝtlu DÝmun, men higartil hevur ikki bori til at gj°rt naka. Fyri l°tu sÝani fˇru menn av oynni aftur, tß oyggin legi seg rŠttilig ß liina. Ta hevur heldur ikki eydnast at fingi seyin av oynni og tÝskil er vandi fyri, at allir 280 ßseyirnir fara Ý havi.
┴ Jarfengi siga jarfr°ingar, at hetta er komi heilt ßvart ß tey og kunnu ikki Ý l°tuni siga naka um ors°kina til at oyggin er farin at rilla og n˙ vi at koppa.
S°gur hava gingi um, at royndarspreingar til ein komandi undirsjˇartunnil til Suuroy, kann hava ßvirka basalti, men ta vÝsa jarfr°ingar aftur.
At oyggin fer at koppa j˙st 1. aprÝl halda menn vera sera l°gi.
Meiri verur helst at frŠtta um mßli seinni.


text:
Pál Joensen vann í dag silvur í 1500 frísvimjing á Fina/Arena Swimming World Cup stevnuni í Stokkhólmi. Tíðin hjá honum var 14:54.21, Pál var 10 sekund frammanfyri japanska Jumpei Higashi við tíðini 15:04.08. Vinnari gjørdist franski evropameistarin Sèbastien Rouault við tíðini 14:37.94. Henda tíð er besta tíð í heiminum í ár.
Teir báðir Pál fylgdust upp til 300 metrar, tá ið Sèbastien dróg frá Páli. Tað sást á Páli, at hann hesir seinastu 9 dagarnir hevur svomið 6 ferðir 400 metrar og 3 ferðir 1500 metrar. Tó so at ongantíð var ivi um silvurheiðursmerkið hjá Pál.
Tá takast skal samanum hesar Fina/Arena Swimming World Cup stevnurnar í Berlin, Moskva og Stokkhólmi kann ikki sigast annað enn at hetta var væleydnað. Pál Joensen sum luttók á øllum stevnum vann tvær silvur í Berlin, tvær gull í Moskva og eina bronsu og eina silvur í Stokkhólmi. Tilsamans 6 heiðursmerki í 6 kappingum móti heimselituni. Í Stokkhólmi svam Magnus Jákupsson bestutíðir og Birita Debes setti nýtt føroyskt met í 50 firvald.
Eingin av okkara svimjarum trappaði niður til hesar kappingar, og koma tey nú heim at fyrireika seg til avbjóðingarnar í desember. Tey bæði Birita og Magnus eru partur av liðnum, ið fer til Norðurlendska Junior Meistarastevnu í Kastrup, Danmark vikuskiftið 11. og 12. desember. Stóra avbjóðingin hjá Pál í desember er HM í stutthyli í Dubai. HM-stevnan byrjar 15. og endar 19. desember, høvuðskappingin hjá Pál, 1500 frísvimjing verður svomin seinasta dag, 19. desember.
Føroyska liðið kemur heim mánadagin 8. november og skipað verður fyri almennari móttøku av World Cup liðnum, niðri á Tryggingarfelagnum Føroyar, á Kongabrúnni kl. 14:45. Liðið, ið kemur heim úr Stokkhólmi í morgin er: Birita Debes úr Flot, Magnus Jákupsson úr Havnar Svimjifelag og Pál Joensen, úr Suðuroyar Svimjifelag. Venjari er Jón Bjarnason, leiðari og fysioterapeut Thurid Kjærbo og ferðaleiðari Rókur í Jákupsstovu.
Vegna Svimjisamband Føroya
Jon Hestoy


text:
Í 2010 fór táverandi Innlendismálaráð undir at fyrireika útnevningar av Ramsar-økjum í Føroyum. Hetta sambært skyldu í Ramsar-sáttmálanum. Undan tilnevningini høvdu serliga Havstovan, Náttúrugripasavnið og Føroya fuglafrøðifelag gjørt eitt drúgt fyrireikingararbeiði at savna og skipa neyðugar dátur og upplýsingar, sum skuldu nágreinast í umsóknarbløðunum til Ramsar-skrivstovuna. Umsóknin varð tilevnað í kjalarvørrinum á einum stórum Ramsar-fundi í Tinganesi, har umboð frá Ramsar-skrivstovuni, fólk úr Danmark, Grønlandi, Íslandi og umboð fyri føroyskar myndugleikar, kommunur og felagsskapir greiddu frá, hvussu farast skuldi fram fyri at útpeika øki.
Náttúrugripasavnið og Havstovan tilevnaðu umsóknina til Ramsar-skrivstovuna, har Nólsoy, Mykines og Skúvoy vórðu innstillaðar til at gerast Ramsar-øki. Á Ramsar-partsfundi í Bukarest í juli 2012 vórðu tilnevningarnar av Nólsoy, Mykines og Skúvoy góðkendar.
14. mars 2013 fingu borgarstjórarnir í teimum trimum tilnevndu Ramsar-økjunum heiðursskjal fyri tilnevningina.
Kári P. Højgaard, táverandi landsstýrismaður í Innlendismálum saman við Suna Jacobsen, borgarstjóra í Sørvágs kommunu, Harry Jensen, borgarstjóra í Skúvoyar kommunu og Heðini Mortensen, borgarstjóra í Tórshavnar kommunu, beint eftir handanina av Ramsar-heiðursbrøvum.
Í juni 2013 legði táverandi Innlendismálaráð uppgávuna at fyrisita tilnevndu Ramsar-oyggjarnar til Umhvørvisstovuna, herundir at standa fyri arbeiðinum at gera Ramsar-ætlanir fyri Nólsoy, Mykines og Skúvoy.
Á várið í 2015 vórðu Ramsar-ætlanirnar fyri Nólsoy, Mykines og Skúvoy lidnar. Sí her.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo
19-04-2016 Ramsar-ætlanirnar lidnar
22-12-2015 Tríggjar Ramsar-ætlanir í almenna hoyring
17-04-2015 Borgarafundur um Ramsar í Skúvoy
07-04-2015 Borgarafundur um Ramsar í Mykinesi
03-04-2015 Góð luttøka á borgarafundi í Nólsoy
16-03-2015 Borgarafundur um Ramsar-ætlan (Nólsoy)
31-03-2014 Borgarafundurum Ramsar í Nólsoy
12-09-2014 Verkstova um altjóða nattúrusáttmálar


text:
- Tíðindi, mentan og ítróttur
Soleiðis sær Bónus handilin við Glasir út
Tak niður
Eyðkendi Bónus bygningurin er ein stórur, svartur, fýrkantaður bygningur uttan vindeygu og við eyðkenda, ljósareyða grísinum á. Tað er fallið summum fyri bróstið, at ein slíkur bygningur skal standa undir liðini á arkitektonisku perluni fyri 636 milliónir krónur.
Sambært Bjarke Ingels, sum hevur teknað Glasir, so hevur landslagið rundan um Glasir avgerðandi týdning fyri visuella dramatikkin, sum bygningurin hevur. Hóast hetta, so kemur ein Bónushandil við innkoyringina til Glasir. Mayfinn Norðoy, sum hevur teknað Bónushandilin, sigur, at hann hevur tikið atlit at umhvørvinum, og tískil verður hesin Bónushandilin øðrvísi enn hinir.
Í serstøku byggisamtyktini fyri økið stendur, at kommunan kann seta krøv til útsjóndina av bygningum í økinum, men tað hevur ikki verið neyðugt, sambært Mayfinni Norðoy, tí verkætlanin sjálv tók atlit at umhvørvinum og økinum, sum bygningurin skal vera í.
Hoyr samrøðuna við Mayfinn Norðoy her
Sí eisini


text:
Áki Bertholdsen 24.09.2017 (08:31)
Bíða nú fyri at vita um menninir melda
Tað var rættiliga nógv fólk í býnum í nátt kring landið, men sum heild hevur tað verið friðarligt, sigur løgreglan.
Í Havnini vóru eisini nógv løgreglufólk í býnum at halda lóg og landaskil. Endamálið við tí er at hava eina sissandi ávirkan á fólk og at kunna leggja skjótt upp í, at vandi er fyri harðskapi.
Og í einum føri var tað akkurát tað, sum hendi. Løgreglan sigur, at nakrir føroyingar og nakrir útlendingar komu til ilnar uttanfyri eitt skeinkistað í Havn beint eftir steingingartíð. Tað var vandi fyri bardaga, men løgreglan fekk lagt upp ímillum og fekk sissa partarnar, áðrenn nakað hendi.
Í tveimum førum vóru menn eisini fyri harðskapi, men løgreglan bíðar nú at vita um teir melda ella ikki. Gera teir ikki tað, verða málini slept, men melda teir, verða tey tikin upp. Løgreglan sigur, at tá ið fólk hava sovið upp á eina slíka hending, er tað ógvuliga ymiskt, hvørja støðu, tey hava.
Í tí eina førinum var ein maður fyri harðskapi í Havn og hann mátti á skaðastovuna til viðgerar. Løgreglan sigur, at tað vóru minst ein, helst tveir gerningsmenn, men teir høvdu tikið til rýmingar, tá ið løgreglan kom á staðið, so tey vita ikki, hvørjir teir eru. Men tey siga, at verður málið tikið upp, hava tey nakrar upplýsingar at arbeiða víðari við.
Eisini í Suðuroy var ein maður fyri harðskapi eftir at hann var komin til ilnar við ein annan mann, men eisini í hesum føri verður bíðað eftir um maðurin meldar, ella ikki.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Barnastólur - 9-18 kg (9 mðr.-4 ár)
Tá ið barnið er vorðið ov stórt til pinkustólin, skal tað brúka barnastól. Barnastólar eru at fáa framvendir og bakvendir.
Framvendur ella bakvendur
Mælt verður til at brúka bakvendan barnastól, so leingi sum til ber, og helst til barnið er 3-4 ár. Bakvendur barnastólur er tryggari, tí barnið situr við bakinum frameftir. Vandin fyri skaða á háls og nakka minkar munandi við bakvendum barnastóli, um bilurin er fyri frontalum samanstoyti. Ein bakvendur barnastólur krevur eitt sindur meira pláss enn ein framvendur, men tað ber til í flestøllum bilum.
Les meira um bakvendan bilstól.
Isofix
Barnastólurin kann spennast fastur við isofix-festi ella við trygdarbeltinum. Hevur bilurin isofix-festi, verður mælt til at nýta isofix-barnastól, tí vandin fyri skeivari ísetan er minni.
Stoytkoddi *
Tað er bannað at hava eitt barn í bakvendum bilstóli framman fyri ein virknan stoytkodda. Situr barnið í framvendum barnastóli, verður mælt frá stoytkodda.
Tilráðingar
Kanningar í grannalondum okkara vísa, at í meira enn triðja hvørjum føri er annaðhvørt bilstólur skeivt festur ella barnið skeivt íbundið, tí er sera týdningarmikið altíð at lesa nýtsluleiðbeiningina til bilstólin. Allir bilstólar kunnu ikki nýtast í øllum bilum, og bilstólarnir eru ofta bert góðkendir til ávís pláss í bilinum. Tí er sera umráðandi at tryggja sær, at bilstólur og bilur hóska saman.
* stoytkoddi = airbag


text:
Heilsufrøðingur
Arbeiðið hjá heilsufrøðinginum er í stóran mun fyribyrgjandi og heilsufremjandi. Heilsufrøðingurin kannar og eygleiðir við jøvnum millumbili barnið, frá tí tað er føtt til tað er liðugt í fólkaskúlanum.
Heilsufrøðingurin ráðgevur og stuðlar foreldrunum viðvíkjandi kropsligu, sosialu og sálarligu menningini hjá barninum.
Kari Johannesen er sett sum heilsufrøðingur á smábarnaøkinum í Runavíkar- Fuglafjarðar- og Eysturkommunu. Hon hevur tel. 562377.
Inga Símunardóttir er sett sum heilsufrøðingur í skúlunum í Fuglafjarðar- og Eysturkommunu. Hon hevur tel. 562375.
Les meira um heilsufrøði til børnum og ungum á www.gigni.fo.


text:
- Tíðindi, mentan og ítróttur
Føroyar ofta nevndar í donsku fíggjarlógini
Føroyar eru eisini við í uppskotinum um donsku fíggjarlógina fyri 2018.
Umframt heildarveitingina, sum næsta ár verður 650 milliónir krónur, eru Føroyar nevndar í sambandi við umsóknina um atlimaskap í FAO, matvøru- og landbúnaðarstovninum hjá ST.
FAO krevur, at danska Uttanríkismálaráðið veitir trygd fyri føroyska limagjaldinum, sum er 15.000 krónur um árið.
Tað er væntandi, sigur Uttanríkismálaráðið, at aðrir altjóða felagsskapir koma við sama kravi.
Uttanríkismálaráðið biður tí um eina millión krónur, so tað kann veita trygd fyri altjóða limaskapi hjá Føroyum og Grønlandi.
Gamla hospital og nýggj politistøð
Í ár játtaði fólkatingið tríggjar milliónir til at umvæla gamla hospital frá 1828 innan, og hálva triðju millión til at umvæla Føroyahúsið í Keypmannahavn innan.
Hesir pengarnir eru ikki við næsta ár.
Men 67 milliónir krónur til nýggju politistøðina í gamla BankNordik-bygninginum við Húsagøtu í Havn eru við.
Politistøðin kostar statinum 109 og eina hálva millión.
Statskassin rindar 80 prosent av eftirlønini hjá tænastufólkum og tímalærarum í fólkaskúlanum í Føroyum. Tað er av eftirlønini, sum tey vunnu sær til 1.januar í 1988.
Tað verður eitt sindur meira enn 24 milliónir krónur næsta ár.
Statskassin rindar eisini næstan 3 milliónir krónur til Føroya og Grønlands fyri at røkja krøvini og skyldurnar, sum ríkið hevur viðvíkjandi landgrunninum og havrættarsáttmálanum hjá ST.
Og lønin hjá føroysku fólkatingsmonnunum er eisini í donsku fíggjarlógini.
Lønin er 720.000 kr. um árið, umframt frían bústað.
Sí eisini


text:
1 ár er nú liðið, síðan spakin varð settur í og farið varð í holt við byggibúningina. Nú er verulig gongd komin á byggingina, formarnir eru settir upp, og stoypiarbeiðið er byrjað. Tað er Búsetur sum stendur fyri byggingini av barnagarðinum. Hann verður klárur at taka í nýtslu um eitt ár, og pláss verður í fyrsta umfari fyri 30 børnum í teimum 2 stovunum, sum verða gjørdar lidnar í fyrsta umfari. Seinni verður barnagarðurin víðkaður við 2 stovum afturat og fer tá at kunna taka ímóti 60 børnum.
19.09.2008
Barnagarður á Skála
- Sig frá um tú sær rottu
- Lívið ið ferð eftir ferð vil sigra
- Almenn móttøka fyri Tordi og Jóngerð
- *HIMR, – kumpassin má rættast nakað
- Leiðari settur fyri Barnaverndartænastuna við Skálafjørðin
- Gartnari settur í starv
- Lesiringurin á Skálafjørðinum byrjar aftur
- Upplatingartíðirnar á bingjuplássunum nú fjøllini verða gingin
- Kvøldskúlin í vetur
- Vísindavøka á ferð í kommuni 18-28. sept.
- Gøtu kirkju ungdómskór vitjar á Skála
- Thyborøn vitjar Runavíkar kommunu
- Ferð mín inn í sálardýpið
- Ólavur Berg 40 ára starvsdag
- Ætlaða kommunala jarðarferðin
- Fólkatingsmenn á vitjan
- Ítróttardagur á Skála
- Mentanarvikan í Runavík verður 22. – 29. apríl 2018
- Rólant hann skal formaður vera
- Býráðsfundur 31. august 2017 kl. 18.00 í Oyndarfjarðar skúla


text:
Ljótasta sjón eg havi sæð í Havn, var ein summardag eg fylti mær bensin á bilin í Gundadali. Tá fult er og pumpan slær frá, hyggi eg upp og síggi bakendan á eini risa betongkonstruktión, sum júst er lend úr ytru rúmdini. Sum eitt klipp úr Independence Day hjá Roland Hammerich.
Nú er nakað fráliðið og ljótasta sjónin er vorðin enn ljótari. Tveir skýskravandi steyrar eru festir á gamla Hoydalsvegin, tí teir skulu lýsa yvir leikandi lendið, sum higartildags hevur ligið í kolaniðu, so sum Fyrsta Mósebók sigur. Myrkur var yvir dalinum, men nú kom ljósið. Og vallarhornini eru fýra, so minst tveir steyrar av sama slagi fara at daga úr Gundadali afturat, innan ljósið aftur kemur á okkara leið.
Skeltini við Gundadalsvegin siga at her er ikki loyvt at parkera. Men loyvt er at skemma býin, so sum útsýnið vísir. Púra óstraffaður at skemma býin.
Fyri eini 30 árum síðani vitjaði danski listamaðurin Mikael Witte her í býnum og elvdi til nýggja fatan av gomlum viðtøkum. Ikki minst áhugaverdur var felagsskapurin Selskabet for smukkere Byfornyelse, sum Witte stovnaði. Haldi, vit hava stóran tørv á eini føroyskari Havnardeild av hesum felagsskapi.
Eg vil hava Witte aftur til Havnar!


text:
Gaming og eSport
eSportur er ein tøkniligur ítróttur og er nógv meira enn bara at “spæla við teldu”. Ert tú áhugaður í at royna telduspæl á einum meira innihaldsliga støði? So er hetta nakað fyri teg at velja sum valbreyt í eNám.
Í Gaming og eSport fara vit í dýpdina í at venja til at blíva tey bestu í einum kappingarumhvørvi. Sum vit kenna frá ørðum ítróttargreinum krevst nógv venjing, viljastyrki og úthaldni.
Undirvísingin er 6 tímar um vikuna.
Gaming og eSport er mentan, søga og tíðindi. Vit fara at royna gaming sum ítriv og og vísa aðrar inntøkumøguleikar so sum stroyming og video framleiðslu. Vit gera mods (at forrita, gera ljóð, list, skriva), og ikki minst: Skapa okkum eitt jaligt umhvørvi við spildurnýggjum gamingteldum.
Næmingar sum velja breytina fáa:
1. Innlit í e-sport heimin
2. Praktiska venjing.
3. Ástøði, hugtøk og orð.
4. Læra um samskifti og samarbeiði.
5. At læra at íðka gaming á sunnan og hóvsaman hátt.
Hvør næmingur fær kunnleikar sum tey kunnu brúka í ørðum sambandi, seinni í síni útbúgving ella arbeiði.
Tað kann t.d vera:
- Ástøði - Vitan og royndir innan djúpa tøknisliga gransking.
- Motorikkur - Skjótari refleksur og førleikan hugsa skjótt at taka avgerðir rættstundis.
- Samstarv - Betri fatan av lið dynamikki og ætlanarlegging av málum og deilmálum.
- Samskifti - Førleikan at samskifta á stuttan, skjótan og greiðan hátt tá tað er neyðugt.
Leinkja til esport.fo
Gaming og eSport breytin hevur eina almenna Twitch kanal har tað verður stroyma hvønn Fríggjadag. Leinkja til síðuna: Twitch - SvS Gaming og eSport
Skúlastaður: Skúlin við Streymin